Na iWali ni Veiba| iVakasala ina Vuvale\nWILIKA ENA VOSA Afrikaans Albanian American Sign Language Amharic Arabic Armenian Australian Sign Language Bislama Bulgarian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Finnish French Georgian German Greek Hebrew Hiligaynon Hindi Hungarian Icelandic Igbo Iloko Indonesian Italian Japanese Kinyarwanda Kirghiz Korean Latvian Lingala Lithuanian Macedonian Malagasy Mongolian Myanmar Norwegian Oromo Pangasinan Polish Portuguese (Brazil) Punjabi Romanian Russian Samoan Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swedish Tagalog Tahitian Thai Tigrinya Tsonga Turkish Twi Ukrainian Urdu Vietnamese Xhosa Yoruba Zulu vakaViti\nNi o veivosakitaka e dua na ka kei watimu, vakacava drau dau veiba tu ga? O leqataka ni o na cakava e dua na ka ena vakacudrui watimu qai tini ina veiba katakata?\nKe vaka kina, mo nuidei ni rawa ni wali na ituvaki qori. Ia mo na kila mada e liu na vuna drau dau veiba kina.\nVU NI VEIBA\nE tukuna o Tulia * e dua na yalewa vakawati: “So na gauna e dau taura cala o watiqu eso na ka au tukuna, seu nanuma niu a tukuna vua e dua na ka, ia au a sega dina ni tukuna.”\nSe mani vakacava na nomudrau dau cakacaka vata vakaveiwatini, ena duidui tiko ga na nomudrau rai ena so na ka. Na cava na vuna? Baleta ni sega tu ga ni tautauvata na nodrau rai e le rua, na duidui ni rai qori e rawa ni vakavuna me marautaki se vakilai na dredre ena vakawati. Ia e levu na veiwatini era dau veiba ni duidui na nodra rai.\nE kaya e dua na yalewa vakawati o Raijeli: “Rau dau veiba na noqu itubutubu rau qai dau veisavosa. Niu sa vakawati, au dau vosa vei watiqu me vaka ga na nona dau vosa o Na vei Ta. Au sega ni dau veidokai.”\nKila na vuna.\nEso tale na ka e dau vakavuna na veiba katakata, sega ni ka e veivosakitaki tiko ena gauna ya. Kena ivakaraitaki, ena rairai tekivu na veiba ni tukuna e dua vei kemudrau, “O dau bera tu ga!” e sega ni kena ibalebale ni vinakata o koya mo vakatotolo, ia e vinakata ga me kauaitaki.\nSe mani cava e vakavuna na veiba, ena rawa ni vakavu tauvimate qai tini sara ina veisere ke yaco wasoma. Na cava gona me caka me kua kina na veiba?\nEna rawa ni wali na veiba ke kilai na ka e vakavuna. Tovolea mo drau cakava mada qo ni vinaka tu na ituvaki e vale.\n1. Drau yadua na tikinipepa, drau qai vola na veika drau se qai veibataka ga. Kena ivakaraitaki, ena rawa ni vola o tagane, “O maliwai ira tu ga na nomu itokani ena loma ni siga taucoko, o sega mada ga ni qiri mai mo tukuna na vanua o tu kina.” E rawa ni vola o yalewa, “O cudru baleta niu dau veimaliwai kei ira na noqu itokani.”\n2. Tovolea mo drau yalorawarawa ni veitalanoataka na taro qo: Vakacava e bibi dina na ka e veibataki ya? E rawa ni guilecavi ga? Ena so na ituvaki, e vinaka mo drau veirogorogoci, drau qai raibaleta na ituvaki qori ena loloma me rawa ni drau veiyaloni tiko ga.—iVakavuvuli vakaivolatabu: Vosa Vakaibalebale 17:9.\nKe drau raica ni sega wale ga na betena na veika drau veibataka qori, drau veivosoti, drau qai guilecava.—iVakavuvuli vakaivolatabu: Kolosa 3:13, 14.\nIa ke drau nanuma ni bibi na ka drau veibataka, drau tovolea qo.\n3. Vola na ka o nanuma ena gauna drau a veiba tiko kina, me cakava tale ga qori o watimu. Kena ivakaraitaki, ena rawa ni vola o tagane, “Au raica ni o sa maliwai ira tu ga na nomu itokani, e sega ni levu na gauna daru vakayagataka vata.” Ena rawa ni vola o yalewa, “Au raica ni o dau via ovisataki au tu ga.”\n4. Drau veisau tikinipepa, qai wilika na ka drau dui vola. Na cava e kauaitaka vakalevu o watimu ena gauna drau a veiba kina? Drau veivosakitaka e dua tale na sala drau rawa ni walia kina na leqa, mo drau kua ga ni veiba.—iVakavuvuli vakaivolatabu: Vosa Vakaibalebale 29:11.\n5. Drau veitalanoataka na veika drau vulica mai na vakatutu qori. Sala cava drau na muria kina na vakatutu qori mo drau kua kina ni veiba ena dua na gauna mai muri?\n“O koya sa ubia na caka cala sa segata na loloma.”—Vosa Vakaibalebale 17:9.\n“Moni dau yalorawarawa, ni dau veivosoti tale ga vakarawarawa.”—Kolosa 3:13.\n“Sa tukuna kece na lomana na yalolialia: Ia ko koya sa vuku sa galu mada, ka qai vosa emuri.”—Vosa Vakaibalebale 29:11.\nKE DRAU VEIBA . . .\nDikeva na ka e vakavuna: Na cava e vu ni veiba? Saga mo drau kila na vu ni leqa.\n“Vakasamataka lesu” na ka e yaco: Na cava tale drau a rawa ni cakava mo drau walia kina na ituvaki ya mai na nomudrau veiba?\nKe drau raica ni sega wale ga na betena na veika drau veibataka, drau veivosoti, drau qai guilecava\niMeli iMeli Na iWali ni Veiba


Sala Mo Kere Veivosoti Kina ena Vakawati | iVakasala Ina Vuvale\nYadra! | Seviteba 2015\nWILIKA ENA VOSA Afrikaans Albanian Amharic Arabic Armenian Bengali Bulgarian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Georgian German Greek Gujarati Hebrew Hiligaynon Hindi Hungarian Iban Igbo Iloko Indonesian Italian Japanese Kannada Kikaonde Kikongo Kikuyu Kinyarwanda Kirghiz Kirundi Korean Lingala Lithuanian Luvale Macedonian Malagasy Malayalam Maltese Marathi Myanmar Nepali Norwegian Polish Portuguese (Brazil) Punjabi Romanian Russian Samoan Sepedi Serbian (Cyrillic) Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Tamil Telugu Thai Tigrinya Tok Pisin Tsonga Turkish Twi Ukrainian Umbundu Urdu Vietnamese Xhosa Yoruba Zulu vakaViti\nSala Mo Kere Veivosoti Kina\nDrau se qai veiba ga vakaveiwatini. O kaya lo sara, ‘Cava meu kere veivosoti kina, o koya ga e vakavuna!’\nO sega ni via tomana nomudrau veiba, ia drau sega ni guilecava na ka e yaco. O via kere veivosoti, e dredre ga mo tukuna ‘Vosoti au!’\nDokadoka. E kaya e dua na turaga vakawati o Jale *: “So na gauna dau dredre meu kere veivosoti niu sa rui nanumi au vakasivia.” Ni dua e dokadoka vakasivia e rawa ni ka vakamadua vua me vakatusa ni cala.\nNomu rai. O na rairai nanuma ni dodonu mo qai kere veivosoti ga ke o cala. E kaya e dua na yalewa vakawati o Amele: “Dau rawarawa meu kaya ‘vosoti au’ keu vakadeitaka niu cala. Ia ena dredre toka ke keirau cavuta ruarua eso na vosa mosimosi. Se cava meu kere veivosoti kina ni keirau cala ruarua?”\nO na rairai vakadonui iko ga ke o nanuma ni vakavuna kece o watimu na leqa. E kaya e dua na tagane vakawati o Josefa: “Ni o vakadeitaka ni o donu tiko, o na vinakata me kilai qori ena nomu sega ni kere veivosoti.”\niSususu. De dua o susu ena vuvale era sega ni dau kere veivosoti vakalevu. Ke dina qori, o rairai sega ni vulica mo dau vakatusa na nomu cala. Ni o sega ni dau cakava qori ni o se gone, o na sega tale ga ni cakava qori ni o sa uabula.\nNa kere veivosoti e rawa ni bokoca se vakaotia na cudru katakata e vaka na bukawaqa\nDau kauaitaki watimu. Dau saga mo nanuma lesu na gauna e kere veivosoti kina vei iko e dua, o qai marautaka. Vakacava mo cakava sara ga qori vei watimu? Ke o nanuma mada ga ni o sega ni cala, o se rawa tiko ga ni kere veivosoti ena vuku ni nona rarawa se na ka o cakava ia o sega ni nakita. Qori ena vukei watimu me yalovinaka tale.—iVakavuvuli vakaivolatabu: Luke 6:31.\nDau kauaitaka nomu bula vakawati. Mo raica na kere veivosoti me sala e vakavinakataki kina nomudrau bula vakawati, sega ni ka me kilai kina ni o cala. E kaya na Vosa Vakaibalebale 18:19 ni “dredre” na veimaliwai kei koya e cudru tiko ga, e “rawarawa” cake na curuma “na koro vakabai.” Ena dredre se sega sara ga ni rawati na bula veiyaloni ni dua e cudru tiko ga. Ia e rawa ni itataqomaki na kere veivosoti me kua ni vakavuna na leqa levu. O na sega ni vakaliuci iko, ia o na dau kauaitaka nomu bula vakawati.—iVakavuvuli vakaivolatabu: Filipai 2:3.\nKere veivosoti totolo. Dau dredre meda kere veivosoti ke da sega ni cala. Ia kua ni vakaiulubaletaka na cala nei watimu mo cakava kina eso na ka ca. Kua ni nanuma ni na toso na gauna ena qai vinaka na ituvaki, kua gona ni lomalomarua na kere veivosoti. Ena rawarawa tale ga kina nona kere veivosoti o watimu. Ena rawarawa nomu kere veivosoti ke o dau vakamatauni iko kina.—iVakavuvuli vakaivolatabu: Maciu 5:25.\nMe vu dina mai lomamu. E sega ni tautauvata na nomu saga mo vakamacalataka e dua na ka o cakava kei na nomu kere veivosoti dina. Ke o kere veivosoti dina, o na sega tale ni veivakanini va qo, “Vosoti au, sega ni kila ni o dau leva tale ga.” Kua ni o cakitaka na ka o cakava, ke o vakacudrui watimu, tu vakarau mo kere veivosoti, se o mani nanuma ni donu qori se sega.\nKa e yaco dina. Mo kila tiko nida dau cala kece! Ni yaco e dua na ituvaki o qai nanuma ni o sega ni cala, de dua e vakatikina ga na ka o kila. E kaya na iVolatabu: “O koya e vosa e liu ena nona kisi ena via donu toka, me lako mada yani na ito kadua me vakatarogi koya.” (Vosa Vakaibalebale 18:17) Ena rawarawa sara nomu kere veivosoti ke donu nomu rai me baleti iko kei na nomu malumalumu.\n^ para. 7 So na yaca sa veisau.\n“Na ka tale ga oni vinakata mera cakava vei kemuni na tamata, moni cakava tale ga vei ira.”—Luke 6:31.\n“Moni yalomalumalumu ena nomuni okati ira na kena vo mera uasivi kemuni.”—Filipai 2:3.\n“Veiyaloni vakatotolo.”—Maciu 5:25.\nJASON KEI ALEXANDRA\n“E rawa ni veisautaka na nomu bula vakawati na kere veivosoti, mai na dua na leqa e sega ni wali rawa qai vakavu veicati, ina dua ga na leqa lalai sara. Drau rawa ni vakadinadinataka nomudrau veidomoni ni o drau dau kere veivosoti.”\nKAI KEI JULIA\n“Na inaki ni kere veivosoti mo drau veiyaloni qai marau tale, sega ni o koya e donu se cala. Ke rarawataka o watimu e dua na ka, saga mo vakayalovinakataki koya.”\nVeivosaki Vakawati & Vuvale\niVolatabu—Se Yaga Tiko Nikua?—Loloma\nTukuni vakalevu ena iVolatabu na loloma, ia sega ni kena e kune ena veidomoni se wede.\niMeli iMeli Sala Mo Kere Veivosoti Kina\nULUTAGA LEVU Rai Donu me Baleta na iLavo\nVEIYASA I VURAVURA Dikevi na Tokalau e Loma\nIVAKASALA INA VUVALE Sala Mo Kere Veivosoti Kina\nITUKUTUKU MAKAWA O Herodotus\nVANUA KEI NA LEWENA Veisiko i Nicaragua\nNA RAI NI IVOLATABU Dravudravua\nBULA VAKAIDEWADEWA SE BULI? Manumanu Somidi e Kania na Waiwai\nText Sala me download kina na ka e tabaki YADRA! Rai Donu me Baleta na iLavo\niMeli iMeli YADRA! Rai Donu me Baleta na iLavo\nRai Donu me Baleta na iLavo\nYADRA! Rai Donu me Baleta na iLavo\nNa iWali ni Veiba


Dengue - Fijian | Ministry of Health NZ\nDengue - Fijian\nNa i vakaro me baleta na veitakavi ni degi me baleta na Pasivika ka wili kina ko Samoa, Toga kei Viti\nKo lako tiko ki na Pasivika? Mo taqomaki iko kei ratou na lewe ni nomu matavuvale me kua ni kati kemudou na namu. Vulica tale e so na ka.\nKevaka ko vakila ni ko tauvimate ena nomu i lakolako se ena gauna ko sa lesu tale kina ki Niusiladi, mo vakasaqara na ivakasala vakavuniwai. Kevaka ko sa tiko tale e Niussiladi ko sa rawa ni qirita na Laininibula (Healthline) ka sega ni saumi (0800 611 116), se mo raica na nomu vuniwai. Mo tukuna vei ratou na veika e baleta na nomu veitosoyaki.\nNa degi e taka mai na i kati ni mataqali namu ka vakatokai na “Aede”.\nNa degi e rawa ni vakatauvimatebibitaki iko se ko ira na nomu daulomani. Na degi kaukauwa sara e rawa ni veivakamatei.\nE va na mataqali manumanu ni degi, ka ko sa rawa ni tauvi degi vaka-va, ena nomu bula.\nNa gaunisala vinaka duadua mo kakua ni tauvi degi kina ko ya mo kakua ni laukati mai na namu.\nKo ira na namu ra rawa ni veikauyaka na degi, e ra veikati ena siga, vakabibi ena mataka caca kei na yakavi ni sa karobo.\nCava mo cakava mo kakua ni laukati kina\nVakayagataka na lawalawa ena nomu katuba kei na katuba leka\nVakayagataka na i sui ni namu kei na kuvui ni namu\nVakayagataka na taunamu ni ko moce ena bogi\nVakayagataka na wainimate ni valuti ni namu, e vinaka cake ko koya ka tiko kina e lailai mai na 35 na pasede na diethyltoluamide (DEET)\nTokara na i sulu ka rarama toka na kena roka ka veitaqomaki me vaka na sote ligabalavu, tarausese balavu kei na i sala. Sa rawa ni boro na i sulu ena wainimate ni valuti ni namu\nVakayagataka na misini ni vakabatabata ni cagi (air condition)\nKakua ni lako ki na vanua era dau tiko vakalevu kina na namu, me vaka na vanua lolobo.\nVakatakilakila kei na qaravi ni veitauvi ni degi\n‘O ira na i vakatakilakila ni degi era rawa ni tiko me yacova e rua ki na vitu na siga ka ra dau oka kina na:\nMosi kaukauwa ni ulu (vakabibi ena daku ni yaloka ni mata)\nMosi ni viciko kei na i sema\nMilamila ni kuli.\nKevaka e yacovi iko na veivakatakilakila oqo, vakabibi ke ko a veitosoyaki voli ki na veivanua e so ena loma ni dua na gauna lekaleka sa oti, mo gunu wai vakalevu ka vakayagata na ‘paracetamol’ me sotava na katakata kei na mosi.\nKAKUA NI VAKAYAGATAKA na ‘aspirin’ se so tale na vuanikau ni tatarovi ni vuce kei na mosi me vaka na ‘ibuprofen’ ni ra rawa ni vakavuna na maca ni dra mai na degi.\nE so e rawa ni tauvi ira sara vakaca na degi, ka sa rawa ni yaco me dua na leqa ni bula tubukoso. Vakasaqara e na gauna totolo duadua na veiqaravi e valenibula baleta na degi e rawa ni vakayalia na bula.\nNa vakatakilakila ni ‘dengue’ kaukauwa sara e wili kina na:\nmosi ni kete kaukauwa\ndra ni gadromu\nFacebook - Fijian version (jpg, 141 KB)\nTwitter - Fijian version (jpg, 57 KB)\nThis image is also available in Samoan, Tongan and English.


The Fiji Times Online | Nai Lalakai Online | Domo ni Parofisai mai na Lotu Kavitu\nDomo ni Parofisai mai na Lotu Kavitu VILIAME RAVAI | Monday, May 15, 2017\nE SA koto oqo e ra nai kuri ni itukutuku ni Domo ni Parofisai mai na Lotu i Kavitu ni Lesu Vakarua Mai, ni tei wiliwili sara yani.\nE LEVU vei keda e sega ni dau via solia na nona gauna me vulica na vosa ni Kalou se wilika na nona vosa.\nEra sa mai vakasamataka tu ga na nodra vuravura.\nE so era sa vakasamataka tu ga na nodra i lavo.\nEna siga ena yaco mai kina na Turaga e na qai viritaka na nodra i lavo kina veiqara vatu, ka cakava me dro kina ko koya, ki na kalavo kei na beka.\nEra na kana ka gunu ka ra mateni, ena qai yaco vakidacala vei ira na siga koya.\nE na qai rairai mai na i vakatakilakila ni luve ni tamata mai lomalagi, e na qai tagi na mataqali tamatayadua e vuravura, e na qai raica na luve ni tamata ni sa lako mai e na vei o ni lomalagi ena kaukauwa kei na i ukuuku levu.\nIa, e na talai ira na nona agilosi ko koya, kei na davui sa rogo i levu, me ra na vakasoqoni ira vata na nona digitaki mai na mata ni cagi e va.\nMai vu ni lomalagi e dua ka yacova na vu ni lomalagi kadua. (Maciu 24:30-31).\nSa dodonu meda sa nanamaki tu ka vakarautaki keda, ka meda na tavaki Koya na noda turaga ko Jisu e na siga e na rairai mai kina.\nNa cava e na yacovi ira na tamata i valavala ca e na siga e na lako mai kina ko Jisu?\nOqo e dua na taro eda na vakataroga tu beka ena so na gauna ni da vakasamataka\n?A sa lako tani yani na lomalagi me vaka na i vola balavu sa vivigi vata; a sa kau tani mai na nodra i tutu na ulunivanua kecega kei na yanuyanu kecega. Ia, ko ira na tui kei vuravura, kei na tamata era kena turaga, kei na tamata vutuniyau kei ira kece na bobula, kei ira kecega na i taukei, era sa vunitaki ira e na veiqara kei na veiuluvatu e na vei ulunivanua.\nA ra sa kaya ki na vei ulunivanua kei na vei uluvatu, lutuki keimami ka vunitaki keimami mai na mata i koya sa tiko e na i tikotiko vakaturaga, mai na nona cudru talega na Lami.? me vaka e kaya na i Vola Tabu ena Vakatakila 6: 14-17.\n?E na qai vakaraitaki na vu ni ca koya, o koya e na vakarusa na Turaga e na tebe ni gusuna ka vakaotia e na nona lako vakarairai mai.? 2Cesalonaika 2: 8.\nO ira na tamata i valavala ca era na raici Koya ni na lako mai na vei o ni lomalagi, era na kidroa ka rere, ka ra na cici kina vei ulunivanua me lutuki ira, ia, e na vakarusai ira na serau ni Turaga e na Nona lako mai.


Digia Vinaka na iTokani Era Lomana na Kalou\nVeitokani kei Ira na Lomana na Kalou\n1-3. (a) Cava eda vulica ena Vosa Vakaibalebale 13:20? (b) Cava meda digia vinaka kina noda itokani?\nO SA bau raica e dua na peipei me vakaraici nona itubutubu tiko? Ni bera mada ga ni vosa, sa katona tiko na ka e raica kei na ka e rogoca. Ni tubu cake, ena rawarawa nona vakatotomuri rau nona itubutubu. E sega gona ni ka ni vakacalaka ke dua na uabula e vakatotomuria na rai kei na nodra ivalavala na nona ilala.\n2 Eda vulica ena Vosa Vakaibalebale 13:20: “O koya e vakailala kei ira na vuku ena vuku.” E okati ena noda “vakailala kei” na dua, oya na noda dau veimaliwai e veigauna. Eso tale na ka e gadrevi mai na nomu tiko vata ga kei ira. E tukuna e dua na vuku ni iVolatabu ni noda dau lako vata kei na dua e okati kina na noda lomani koya da qai dau veivolekati. Era dau vakamuai keda vakalevu o ira eda dau veimaliwai wasoma, vakabibi ke da veivolekati.\n3 Era rawa ni uqeti keda na noda itokani ena ka vinaka se na ka ca. E tomana na Vosa Vakaibalebale 13:20: “O koya e veitokani kei ira na lialia ena tini ca.” Ena vosa vakaIperiu na “veitokani” e rawa ni kena ibalebale noda “veimaliwai” kei na dua. (Vosa Vakaibalebale 22:24; Dauveilewai 14:20) Na itokani era lomana na Kalou, era na uqeti keda meda yalodina tiko ga. Me rawa nida digia vinaka na noda itokani, dikeva mada na itokani e digia o Jiova.\nNA ITOKANI NI KALOU\n4. Na cava e ka dokai kina meda itokani ni Kalou? Cava e vakatokai Eparama kina o Jiova me “noqu itokani”?\n4 O Jiova na Turaga Cecere ni lomalagi kei na vuravura, e vakatara meda nona itokani. Qo e dua dina na ka dokai. E dau digitaki ira vinaka sara ga na nona itokani o Jiova. E digi ira na lomani koya ra qai vakabauti koya. Vakasamataki Eparama mada. A vakarau tu me cakava na ka ena vuku ni Kalou. E vakaraitaka wasoma o Eparama nona yalodina qai talairawarawa. A yalorawarawa mada ga me cabori Aisake na luvena. E vakabauta o Eparama “ni rawa vua na Kalou me vakaturi koya mai na mate.” (Iperiu 11:17-19; Vakatekivu 22:1, 2, 9-13) E yalodina qai talairawarawa, mani vakatokai koya o Jiova me “noqu itokani.”—Aisea 41:8; Jemesa 2:21-23.\n5. E raici ira vakacava na yalodina vua o Jiova?\n5 O Jiova e mareqeti ira na nona itokani. Era kauaitaka vakalevu nodra yalodina vua. (Wilika 2 Samuela 22:26.) Era yalodina ra qai talairawarawa nira lomani koya. E tukuna na iVolatabu ni Kalou e “veitokani voleka kei ira na yalododonu,” o ira na talairawarawa vua. (Vosa Vakaibalebale 3:32) O Jiova e sureti ira na nona itokani mera nona vulagi dokai ena nona “valelaca.” E sureti ira mera sokaloutaki koya, e sega tale ga ni yalana nodra masu vua.—Same 15:1-5.\n6. Eda na vakaraitaka vakacava nida lomani Jisu?\n6 E tukuna o Jisu: “O koya e lomani au, ena muria na noqu vosa, ena lomani koya o Tamaqu.” (Joni 14:23) Meda nona itokani gona o Jiova, e vinakati tale ga meda lomani Jisu, meda cakava tale ga na ka e vakavulici keda kina. Me kena ivakaraitaki, eda talairawarawa vei Jisu nida muria na nona ivakaro meda vunautaka na itukutuku vinaka da qai veivakatisaipelitaki. (Maciu 28:19, 20; Joni 14:15, 21) Nida lomani Jisu, eda na “muria voleka na weniyavana.” (1 Pita 2:21) E marau o Jiova ni raica nida solia tiko noda vinaka taucoko meda vakatotomuri Luvena ena ka eda tukuna qai cakava.\n7. Cava meda vakadeitaka kina nida veitokani kei ira na itokani i Jiova?\n7 O ira na itokani i Jiova era yalodina, talairawarawa, era lomani Luvena tale ga. Vakacava eda na digia tale ga na itokani me vakataki Jiova? Ke ra vakatotomuri Jisu na nomu itokani, ra qai ogaoga ena veivakavulici me baleta na Matanitu ni Kalou, era na rawa ni vukei iko mo tamata vinaka cake qai yalodina tiko ga vei Jiova.\nVULI ENA IVAKARAITAKI VAKAIVOLATABU\n8. Cava o taleitaka ena nodrau veitokani o Ruci kei Neomai?\n8 Eda rawa ni wilika ena iVolatabu e levu na veitokani me vakataki Ruci kei na vugona o Neomai. Erau cavutu mai na duidui vanua, e duidui tale ga na nodrau isususu, qai qase sara o Neomai vei Ruci. Ia erau veitokani voleka ni rau lomani Jiova ruarua. Ni sa via biubiu mai na vanua o Moapi o Neomai me lesu e Isireli, “o Ruci e kabiti koya tiko ga.” E tukuna vei Neomai: “Na kainomu era na kainoqu, na nomu Kalou ena noqu Kalou.” (Ruci 1:14, 16) Dua na ka nona lomani Neomai o Ruci. Ni rau sa yaco e Isireli, e cakacaka vakaukaua o Ruci me tokoni nona itokani. E lomani Ruci tale ga vakalevu o Neomai, qai vinaka na ivakasala e solia vua. E vakarorogo o Ruci, rau lai tini vakalougatataki kina vakalevu.—Ruci 3:6.\n9. Cava o qoroya me baleta nodrau veitokani o Tevita kei Jonacani?\n9 E dua tale na ivakaraitaki vinaka o Tevita kei Jonacani, erau yalodina tale ga na qaravi Jiova. E qase cake ena 30 na yabaki o Jonacani vei Tevita qai dodonu me tui tarava kei Isireli. (1 Samuela 17:33; 31:2; 2 Samuela 5:4) Ni rogoca ni sa digitaki Tevita o Jiova me tui, a sega ni vuvu o Jonacani se me qati Tevita. E tokoni koya ga. Me kena ivakaraitaki, ni sa rivarivabitaki tiko na bula i Tevita, a vukei koya o Jonacani me “nuitaka na kaukaua i Jiova.” A bolemate sara ga ena vuku i Tevita. (1 Samuela 23:16, 17) E itokani yalodina tale ga o Tevita. A yalataka me raici ratou na vuvale i Jonacani, qai dina ena yalayala qori ena gauna mada ga sa mate kina o Jonacani.—1 Samuela 18:1; 20:15-17, 30-34; 2 Samuela 9:1-7.\n10. Cava o vulica me baleta na veitokani ena nodratou ivakaraitaki na tolu na Iperiu?\n10 O Setareki, Mesake, kei Apeteniko eratou le tolu na itokani Iperiu eratou kau vakavesu ni ratou se gone. Ni ratou yawaka nodratou vuvale, eratou dau veivukei me ratou yalodina tiko ga vei Jiova. Qai vakatovolea na nodratou vakabauta o Tui Nepukanesa ni ratou sa qase cake me ratou qarava na matakau koula. Eratou bese ni qarava na matakau o Setareki, Mesake, kei Apeteniko, ratou qai tukuna vua na tui: “Keitou na sega ni qarava na nomuni kalou, se sokaloutaka na ivakatakarakara koula oni vakaduria.” Eratou yalodina tiko ga vua na Kalou na tolu na veitokani qo ni vakatovolei na nodratou vakabauta.—Taniela 1:1-17; 3:12, 16-28.\n11. Eda kila vakacava ni rau veitokani vinaka o Paula kei Timoci?\n11 Ni mai kila o Paula na cauravou o Timoci, e raica rawa nona lomani Jiova, e kauaitaka dina tale ga na ivavakoso. Mani vakavulici Timoci me vukei ira na mataveitacini ena levu na vanua. (Cakacaka 16:1-8; 17:10-14) Nona cakacaka vagumatua o Timoci e kaya kina o Paula: “[E] tokoni au ena vakatetei ni itukutuku vinaka.” E kila o Paula ni na ‘qaravi ira vinaka’ na mataveitacini o Timoci. Ni rau veitomani ena gumatua ni qaravi Jiova, rau mani veitokani vinaka sara.—Filipai 2:20-22; 1 Korinica 4:17.\nDIGIA NOMU ITOKANI\n12, 13. (a) Cava meda digia vinaka kina noda itokani ena ivavakoso mada ga? (b) Cava e veivakasalataki kina na yapositolo o Paula ena 1 Korinica 15:33?\n12 Ena loma ni ivavakoso, eda rawa ni vuli vei ira na tacida, da qai veivukei meda yalodina tiko ga. (Wilika Roma 1:11, 12.) Ia e bibi meda qarauna na itokani eda digia ena ivavakoso. E duidui na vanua era cavutu mai kina na mataveitacini kei na nodra isususu. So era se qai ka vou, so tale sa dede nodra qaravi Jiova voli mai. Vaka ga na gauna e taura me dreu e dua na vuata, ena taura tale ga na gauna me qai vinaka noda veiwekani kei Jiova. Vinakati gona meda vosovoso da qai veilomani, meda digia vakayalomatua tale ga na noda itokani.—Roma 14:1; 15:1; Iperiu 5:12–6:3.\n13 Eso na gauna ena yaco na ituvaki leqataki ena ivavakoso, ena vinakati kina vakalevu na qaqarauni. De cakava tiko e dua na tacida na ka e vakacala na iVolatabu se vosa kudrukudru me lai vakaleqa na ivavakoso. Meda kua ni kurabui kina, ni dau yaco tale ga na leqa ena ivavakoso ena imatai ni senitiuri. E vakaroti ira kina na lotu vaKarisito ena gauna ya na yapositolo o Paula ni kaya: “Ni kua ni vakaisini kemuni. Na ilala ca e vakacacana na itovo vinaka.” (1 Korinica 15:12, 33) A vakasalataki Timoci tale ga o Paula me qarauna vinaka nona digia na nona itokani. Meda cakava tale ga qori nikua.—Wilika 2 Timoci 2:20-22.\n14. E rawa ni tara vakacava noda veiwekani kei Jiova na itokani eda digia?\n14 Meda karona na noda veiwekani kei Jiova. Qo na ka talei duadua meda taukena. Meda kua gona ni vakailala kei na dua ena vakaluluqataka noda vakabauta qai vakaleqa noda veiwekani kei Jiova. Me vaka ga noda sega ni namaka me savasava na ligada nida sava kuro, eda na sega tale ga ni namaka me vinaka tu ga noda itovo nida vakailala ca. E bibi kina meda qarauna vinaka sara na ilala eda digia.—1 Korinica 5:6; 2 Cesalonaika 3:6, 7, 14.\nO rawa ni kunei ira na itokani vinaka era lomani Jiova\n15. Cava o rawa ni cakava mo vakailala vinaka kina ena ivavakoso?\n15 O rawa ni kunei ira na lomani Jiova dina ena ivavakoso. Era rawa ni nomu itokani voleka. (Same 133:1) Kua ni qarai ira ga oni itabavata se tautauvata nomuni isususu. Nanuma tiko ni qase sara vei Tevita o Jonacani, qai gone sara vei Neomai o Ruci. E vinaka meda muria na ivakasala vakaivolatabu e kaya: “Moni lomasavu.” (2 Korinica 6:13; wilika 1 Pita 2:17.) Na levu ga ni nomu vakatotomuri Jiova, levu tale ga era na vinakata mera nomu itokani.\n16, 17. Ke dua ena ivavakoso e vakacudrui keda, cava meda kua ni cakava?\n16 Ena vuvale kece e duidui na itovo, ivakarau ni rai, kei na noda dau cakava na ka. E dina tale ga qori ena ivavakoso. E marautaki kina na bula, eda rawa tale ga ni vulica e levu na ka. Ia so na gauna na duidui qori e dau vakavuna me cala noda raici ira na tacida, da qai sega ni taleitaki ira. So na gauna eda na vakacudrui se mosimosi na ka e caka vei keda. (Vosa Vakaibalebale 12:18) Vakacava eda na yalolailai kina, se meda biuta na ivavakoso?\n17 Sega. Ke dua mada ga e vakararawataki keda, eda na sega ni biuta na ivavakoso. E sega ni vakacudrui keda o Jiova. E solia na bula, kei na veika tale eso. E dodonu meda lomani koya da qai yalodina vua. (Vakatakila 4:11) E isolisoli i Jiova na ivavakoso me vukei keda me dei tiko ga na noda vakabauta. (Iperiu 13:17) Eda na sega ni cata na nona iloloma baleta ga ni dua e vakararawataki keda.—Wilika Same 119:165.\n18. (a) Na cava ena vukei keda meda veiyaloni kei ira na tacida? (b) Na cava meda veivosoti kina?\n18 Eda lomani ira na tacida, eda vinakata tale ga meda veiyaloni. E sega ni namaka o Jiova meda uasivi, me va tale ga qori noda rai. (Vosa Vakaibalebale 17:9; 1 Pita 4:8) Eda dau cala kece, na loloma ga ena vukei keda meda ‘dau veivosoti vakarawarawa.’ (Kolosa 3:13) Ena uqeti keda na loloma meda kua ni vakalevutaka na noda duidui lalai. Ia so na gauna e dau dredre dina meda guilecava nona vakacudrui keda e dua. Dau rawarawa meda cudru da qai katona tiko ga na ca. Nida cakava qori, eda na sega ni marau da qai lomaca. Ia nida vosoti koya e vakacudrui keda, e rawa ni vakacegu noda vakasama, na duavata na ivavakoso, qai bibi sara noda veiwekani vinaka kei Jiova.—Maciu 6:14, 15; Luke 17:3, 4; Roma 14:19.\nNI DUA E VAKASIVOI\n19. Gauna cava meda kua ni veimaliwai kina kei na dua ena ivavakoso?\n19 Ni vakilai na loloma ena vuvale, era na dui cakava na nodra itavi mera mamarau kina. Ia vakasamataka mada ke veivorati e dua na lewenivuvale. Eratou na sasaga na vo ni vuvale me ratou vukei koya, e sega ga ni ciqoma. De vakatulewataka se tukuna vua o ulunivuvale me sa biubiu. Qori tale ga na ka e rawa ni yaco ena ivavakoso. De digia e dua ena ivavakoso me cakava tiko ga na ka e vakacudrui Jiova qai vakaleqa na ivavakoso. E sega ni ciqoma na veivuke, na ka tale ga e cakava e vakaraitaka ni sa sega tale ni via lewena na ivavakoso. De digia ga o koya me biuta na ivavakoso, se vakasivoi. Ke yaco qori, e vakamatatataka na iVolatabu ni dodonu meda “kua ni vakailala” kei koya. (Wilika 1 Korinica 5:11-13; 2 Joni 9-11) Ena dau dredre me muri qori vakabibi ke noda itokani se noda lewenivuvale. Ena ituvaki va qori e dodonu me dei tiko ga noda yalodina vei Jiova, sega ni dua tale.—Raica na iKuri ni iVakamacala 8.\n20, 21. (a) Na sala cava e ituvatuva vakayalololoma kina na veivakasivoi? (b) Na cava e bibi kina meda digia vinaka noda itokani?\n20 E ituvatuva vakayalololoma i Jiova na veivakasivoi. Qo e taqomaka na ivavakoso mai na nodra veivakamuai na sega ni kauaitaka na ivakatagedegede i Jiova. (1 Korinica 5:7; Iperiu 12:15, 16) E vukei keda meda lomani Jiova, nona ivakatagedegede cecere, kei na yacana tabu. (1 Pita 1:15, 16) Na ituvatuva tale ga ni veivakasivoi e ivakaraitaki ni loloma vei koya e sa sega tale ni lewena na ivavakoso. Na veivakadodonutaki va qo, ena rawa ni vukei koya me liaca na cala ni ka e cakava, qai uqeti koya me veisau. Levu era vakasivoi era sa qaravi Jiova tale, ra qai ciqomi ena ivavakoso.—Iperiu 12:11.\n21 Se mani cava e yaco, e dau tarai keda na ka era cakava na noda itokani. E bibi gona meda digidigi vinaka sara. Ke da lomani ira na lomani Jiova, era na vukei keda meda yalodina tiko ga me tawamudu.\n1 O RAWA NI ITOKANI I JIOVA\n“O Eparama . . . e mani vakatokai me itokani i Jiova.”—Jemesa 2:23\nE rawa vakacava meda itokani i Jiova?\n2 Samuela 22:26; Same 15:1-5; Joni 14:21\nO Jiova e digi ira na itokani era lomani koya, era talairawarawa ra qai yalodina vua.\nVosa Vakaibalebale 13:20; 1 Korinica 15:33; 2 Timoci 2:22\nEda dau vakatotomuri ira eda dau veimaliwai vata.\n2 DIGIA NA ITOKANI ERA LOMANI JIOVA\n“E veitokani voleka kei ira na yalododonu.”—Vosa Vakaibalebale 3:32\nEda na digia vinaka vakacava noda itokani?\nRoma 1:11, 12; 2 Korinica 6:13; 1 Pita 2:17\nE duidui na vanua era cavutu mai kina na noda itokani kei na nodra isususu. Na ka e bibi duadua mera lomani Jiova.\nRuci 1:14, 16; 1 Samuela 18:1; Filipai 2:20-22\nE tu ena iVolatabu e levu na ivakaraitaki ni veitokani vinaka.\n3 MO ITOKANI E VINAKATA O JIOVA\n“Na itokani dina e loloma ena veigauna, e tacida ena gauna ni rarawa.”—Vosa Vakaibalebale 17:17\nNa cava me caka nida veileqaleqati kei na noda itokani?\nSame 133:1; Maciu 6:14, 15; Roma 14:19\nMo vakaliuliu ena veiyaloni qai saga tiko ga na duavata.\nVosa Vakaibalebale 17:9; Kolosa 3:13; 1 Pita 4:8\nEna uqeti keda na loloma meda kua ni vakalevutaka na noda duidui lalai. Ena vukei keda meda dau veivosoti, meda yalodina tale ga.\nSame 141:5; Vosa Vakaibalebale 27:6\nNanuma tiko ni itokani dina ena doudou ni vosa vakadodonu vei iko.\nVosa Vakaibalebale 12:18; 18:24; 1 Joni 3:16-18\nVolekati nomu itokani ni o saga mo itokani vinaka.\n4 ME DEI TIKO GA NODA YALODINA VEI JIOVA\n‘E sega ni dau marautaki na veivakadodonutaki ena gauna e tau kina, . . . ia e muri, ena kauta mai na dodonu.’—Iperiu 12:11\nNa cava meda cakava ni digia e dua noda itokani me vakanadakui Jiova?\n1 Korinica 5:11-13; 2 Joni 9-11\nKe dua na itokani e digia me caka ca tiko ga qai cata na veivuke, e vakaraitaka qori ni sa sega tale ni via lewena na ivavakoso.\nNa ituvatuva ni veivakasivoi e ivakaraitaki ni noda lomani Jiova, na yacana, kei na nona ivakatagedegede.\nLevu era vinakata tu mera veiyaloni. Ia ni yaco eso na ituvaki era vakamaduataki kina se era vakalewai ena ka era dau sakitaka, levu era cakava na ka e vakaleqai kina na veiyaloni. Cava mo cakava me kua kina ni yaco qori?\nE vinaka vakacava vei keda kece na ka vakamosi yalo?\niMeli iMeli Veitokani kei Ira na Lomana na Kalou


NA TIKO MAI NA LEKUTU 16 FOV - Ia ko Kora na luve i - Bible Search\nNA TIKO MAI NA LEKUTU 15 NA TIKO MAI NA LEKUTU 17\nNA TIKO MAI NA LEKUTU 16\nA talaidredre i Kora, kei Tecani, kei Epairami, 1-22. Era sa cudruvi, 23-40. Era sa qai didi na tamata, ka ra sa cudruvi, 41-45. Sa mudu na mate levu, ni sa sorovaki ira ko Eroni, 46-50.\n1Ia ko Kora na luve i Isari, o koya na luve i Koaca, na luve i Livai, kei Tecani kei Epairami, na luve i Iliapi, kei Oni na luve i Peleci, eratou luve i Rupeni eratou kauta na tamata: 2a ratou sa tu e na mata i Mosese, kei ira vata eso na Isireli, era lewe rua na drau ka limasagavulu era turaga vei ira nai soqosoqo, era kilai e nai soqosoqo, ka ra tamata rogo: 3a ra sa soqoni vata me beitaki Mosese kei Eroni, ka kaya vei rau, Drau sa viavialevu, ni ra sa savasava ko ira kece sara nai soqosoqo taucoko, ka sa tiko vei ira ko Jiova: a cava drau sa vakalevulevui kemudrau cake kina vei ira nai soqosoqo i Jiova?\n4Ia ni sa rogoca ko Mosese, sa cuva vakatoboicu: 5a sa kaya vei Kora kei ira kecega na nonai tokani, E na mataka ena vakatakila ko Jiova se ko cei sa nona, kei koya sa savasava, ia ena cakava me toro vua; ia na tamata sa digitaka ko koya, ena cakava me toro vua. 6Dou kitaka na ka oqo: Dou taura eso na miqa ni ka boi vinaka, ko Kora, kei kemudou kecega na nonai lawalawa; 7ka biuta kina na bukawaqa, ka viritaka kina na ka boi vinaka e na mata i Jiova, e na mataka: ia na tamata sa digitaka ko Jiova, sai koya ga sa savasava: dou sa viavialevu koi kemudou na Livai.\n8A sa kaya vei Kora ko Mosese, Dou vakarorogo mada, na Livai: 9sa ka lailai beka vei kemudou, ni sa tawasei kemudou na Kalou ni Isireli maivei ira nai soqosoqo ni Isireli me kauti kemudou mo dou voleka vua, mo dou kitaka na cakacaka ni vale i Jiova, ka me tu e na matadra nai soqosoqo me cakacaka e na vukudra? 10A sa kauti iko mo voleka vua, kei ira kecega na wekamu na Livai: ia dou sa via taura talega na cakacaka vakabete? 11E na ka oqo, dou sa soqoni vata kina mo dou veivala kei Jiova, ko iko kei ira na nomu i lawalawa kecega: ia ko cei ko Eroni, mo dou kudrukudrutaki koya?\n12A sa talatala ko Mosese vei Tecani kei Epairami na luve i Iliapi me rau lako mai vua; ka rau a kaya, Keirau na sega ni lako yani: 13a ka lailai beka ni ko sa kauti keimami cake mai na vanua ka dave kina na wai-ni-sucu kei na oni, me vakamatei keimami kina e na vanua liwa, mo qai viaviaturaga talega vei keimami? 14ia ko sa sega ni kauti keimami ki na vanua sa dave kina na wai-ni-sucu kei na oni, ka sega ni solia vei keimami me keimami taukena na veiwere kei na veivaivaini: ia ko na vakamatabokotaka beka na matadra na tamata oqo? keirau na sega ni lako yani.\n15A sa cudru vakalevu ko Mosese, ka kaya vei Jiova, Mo ni kakua ni donuya na nodra i madrali: au sa sega ni kovea vei ira e dua na asa, au sa sega talega ni vakacacana e dua vei ira. 16A sa kaya vei Kora ko Mosese, O iko, kei ira kecega na nomu i lawalawa, dou mai tiko e na mata i Jiova, e na mataka, ko iko, kei ira, kei Eroni: 17ia me kauta na nona miqa ni ka boi vinaka na tamata yadua, ka viritaka kina na ka boi vinaka, ka kauta mai ki na mata i Jiova na tamata yadua na nona miqa, e rua na drau ka limasagavulu na miqa; ko iko talega, kei Eroni, mo drau taura yadua na nona miqa.\n18A ra sa taura na tamata yadua na nona miqa ni ka boi vinaka, ka biuta kina na bukawaqa, ka viritaka kina na ka boi vinaka, ka tu vata kei Mosese kei Eroni mai na katuba ni vale ni veitavaki. 19Ia ko Kora sa vakasoqona nai soqosoqo taucoko ki na katuba ni vale ni veitavaki, me veileti kei rau: a sa rairai na serau i Jiova vei ira nai soqosoqo taucoko.\n20A sa kaya vei Mosese kei Eroni ko Jiova, 21Drau tawasei kemudrau mai nai soqosoqo oqo, me'u sa vakarusai ira vakasauri. 22A rau a cuva vakaitoboicu, ka kaya, Kemuni na Kalou, na Kalou ni yalo ni tamata kecega, kemuni na cudruvi ira li nai soqosoqo taucoko ni sai valavala ca e le dua na tamata?\n23A sa kaya vei Mosese ko Jiova, 24Mo vosa vei ira nai soqosoqo, ka kaya, Dou lako tani sara mai na veiyasana ni vale i Kora, kei Tecani kei Epairami. 25A sa cavu tu ko Mosese, ka lako vei Tecani kei Epairami; a ra sa muri koya ko ira na qase ni Isireli. 26A sa vosa ko koya vei ira nai soqosoqo, ka kaya, Dou lako tani mada mai na nodra veivale laca na tamata ca oqo, ka kakua ni tara e dua na nodra ka, de dou vakarusai e na vuku ni nodra i valavala ca. 27A ra sa lako tani kina mai na veiyasana ni vale i Kora, kei Tecani, kei Epairami: a sa curu mai ko Tecani kei Epairami, ka tu mai na katuba ni nodrau vale laca, kei na watidrau, kei iratou na luvedrau tagane, kei na nodrau lalai. 28A sa kaya ko Mosese, E na ka oqo dou na kila kina ni sa talai au ko Jiova me'u kitaka na cakacaka kecega oqo; ka ni sa sega ni vu ga mai na lomaqu: 29Kevaka era mate na tamata oqo me vaka sa mate na tamata kecega, se ra cudruvi me vaka era sa daucudruvi na tamata kecega; sa qai sega ni talai au ko Jiova. 30Ia kevaka sa cakava e dua na ka vou ko Jiova, a sa dalaga na gusuna na vanua, ka tilomi ira vata kei na nodra ka kecega; a ra sa lutu bulabula sobu ki nai bulubulu; dou na qai kila ni ra vakacudrui Jiova na tamata oqo.\n31Ia ni sa vosataka oti na vosa kecega oqo, sa qai kasei na vanua era tu kina: 32a sa dalaga na gusuna na vanua, ka tilomi ira, kei na nodra veivale, kei na tamata kecega sa tiko vei Kora, kei nai yaya kecega. 33Ko ira, kei na nodra ka kecega, sa lutu bulabula sobu ki nai bulubulu, a sa buluti ira na vanua: a ra sa yali sara mai nai soqosoqo. 34Ia sa dro e na vuku ni nodra tagi ko ira kecega na Isireli, sa tiko voliti ira, ni ra kaya, De tilomi keda na vanua.\n35A sa lako maivei Jiova na bukawaqa, ka kani ira na lewe rua na drau ka limasagavulu era sa cabora na ka boi vinaka.\n36A sa kaya vei Mosese ko Jiova, 37Mo vosa vei Eliesa na luve i Eroni na bete, me la'ki tara mai na veimiqa ni ka boi vinaka mai na yasana sa kama kina, ni sa ka tabu ga; ka mo biuta laivi maikea na bukawaqa; 38a nodra miqa ni ka boi vinaka na tamata oqo sa vakacataka na yalodra, me caka kina eso nai botani mei ubi ni cabocabo-ni-soro: ni ra sa vakacabora na miqa oqo vei Jiova, a sa tabu kina: ka me sai vakatakilakila tiko vei ira na Isireli. 39A sa kauta ko Eliesa na bete ni veimiqa parasa ni ka boi vinaka, era a vakacabora ko ira sa kama; a ra sa tukilaka me rabailevu kina mei ubi ni cabocabo-ni-soro: 40me ra nanuma tikoga na Isireli, me kakua kina na tamata tani, sa sega ni kawa i Eroni, me toro mai me cabora na ka boi vinaka vei Jiova; me kakua ni vakataki Kora, kei na nonai lawalawa: me vaka ka kaya vua ko Jiova e na gusu i Mosese.\n41Ia e na mataka, era sa didivaki Mosese kei Eroni nai soqosoqo taucoko ni Isireli, ka kaya, Drau sa vakamatei ira na tamata i Jiova. 42Ia ni ra sa soqoni vata tu nai soqosoqo me vorati Mosese kei Eroni, era sa qai rai yani ki na vale ni veitavaki: ka raica, sa ubia na o, a sa rairai mai na serau i Jiova. 43A rau sa lako mai ki na mata ni vale ni veitavaki ko Mosese kei Eroni. 44A sa kaya vei Mosese ko Jiova, 45Mo drau lako tani mai nai soqosoqo oqo, me'u sa vakarusai ira vakasauri. A rau a cuva vakatoboicu.\n46A sa kaya vei Eroni ko Mosese, Mo kauta mada na nomu miqa ni ka boi vinaka, ka biuta kina na bukawaqa mai nai cabocabo-ni-soro, ka viritaka kina na ka boi vinaka, ka lako vakusakusa ki nai soqosoqo, ka sorovaki ira: ni sa lako yani na cudru maivei Jiova; ka sa tekivu na mate levu. 47A sa kauta ko Eroni me vaka na vosa i Mosese, ka cici yani ki na kedra maliwa nai soqosoqo; ka raica, sa tekivu na mate levu vei ira na tamata: a sa viritaka ko koya na ka boi vinaka, ka sorovaki ira na tamata. 48A sa tu ko koya e na kedra maliwa na mate kei na bula; a sa mudu na mate levu. 49Ia ko ira ka ciba e na mate levu, era sa le tinikava na udolu ka vitu na drau, ia sa sega ni wili vata ko ira sa mate e na vuku i Kora. 50A sa lesu maivei Mosese ko Eroni ki na katuba ni vale ni veitavaki; a sa mudu na mate levu.


A TOVOLEI ena 6 Okotova, 2014, na isevu ni porokaramu vakavalagi ni tivi e vakatokai na JW Broadcasting. * Tekivu ena Okosita 2015, sa vakarautaki na porokaramu qo ena sivia na 70 na vosa mera marautaka e levu tale na mataveitacini ra qai vakaukauataki vakayalo. Sa ra vakavinavinakataka e levu mai na veiyasa i vuravura na porokaramu totoka qo. Ia na cava soti e okati ena kena vakarautaki na JW Broadcasting?\nA laurai e dua na vanua veiganiti e rawa ni vakayagataki ena valenivolavola liu ni iVakadinadina i Jiova ena 30 Columbia Heights, Brooklyn, Niu Yoka. E vagalalataki na vanua qori ena loma ga ni dua na macawa, tekivu vakarautaki sara me caka kina na porokaramu. Gauna vata qori ra vakarautaka na tacida era kenadau na rumu ni kakaburaki me rairai matau qai maqosa me vaka na kena e vakayagataki ena gauna qo. Dua na ka nodra gumatua na tacida mai na veiyasa i Merika ena kena vakarautaki na vanua ni kakaburaki ena dua ga na gauna lekaleka. Na vakadidike e dau taura e vica vata na vula e vakayacori ga ena vica na siga, ra qai yavala totolo na tabana ni volivoli ena vaqarai ni iyaya kece e gadrevi.\nDua na ka na levu ni wa ni livaliva e vakayagataki, era vakatovolei tale ga na misini kece ke ra cakacaka vinaka tiko. Gauna vata qori sa ra katona na tacida na ivakatagi ni JW Broadcasting ena tabana ni vidio e Patterson. Era veivuke kina na tacida era gole mai na veiyasa i vuravura. E vakarautaki sara na itukutuku me wiliki ena porokaramu, tuvanaki tale ga na vakatovotovo. Era cakacaka vakaukaua na tacida ena tabana ni vidio e Brooklyn, Patterson, Wallkill kei na so tale na vanua mai na veiyasa i vuravura ena katoni ni vidio me kaburaki. Ni sa tu kece na veika e gadrevi ena rumu ni kakaburaki, sa vakarautaki sara na porokaramu ni imatai ni vica na vula.\nNa vanua e dau katoni kina na JW Broadcasting e Brooklyn, Niu Yoka\nNi tarogi e dua e kenadau ena kakaburaki ena tivi se dau vakacava na dede ni kena vakarautaki na vanua ni kakaburaki va qo, e kaya ni dau taura e dua veimama na yabaki. Ia era cakava rawa qori na tacida ena loma ga ni rua na vula!\nSa bau veiuqeti dina na veika sa rawati! E dau saravi vaka rua na milioni se sivia na porokaramu vou ni JW Broadcasting e vakaraitaki ena imatai ni Moniti e veivula. Ia na kena porokaramu kece e dau saravi vaka tini na milioni e veivula.\n“Na porokaramu qo e vakavolekati au dina ina isoqosoqo i Jiova kei na iLawalawa Dauvakatulewa. Au kila niu lewena e dua na vuvale e kune kina na veilomani dina.”—Kenya\nE uqeti ira vakacava na tamata i Jiova na isolisoli vakayalo qo? Rogoca mada na ka era tukuna eso:\n“Dua dina na bogi marautaki ena noqu bula! Au sega ni tukuna rawa na noqu marau ni keirau sarava vakaveiwatini na porokaramu ni JW Broadcasting ni vula o Me 2015. Qo e dua na iloloma talei i Jiova. Keirau vakavinavinaka ina iLawalawa Dauvakatulewa kei ira na mataveitacini ena kena vakarautaki na isolisoli totoka vakayalo qo.”—Idonisia.\n“Levu na tacida era se sega vakadua ni bau rogoca ni vunau e dua na lewe ni iLawalawa Dauvakatulewa. Ia qo keimami sa rogoci ratou, keimami raici ratou tale ga. Keimami vakila dina ena gauna qo na neimami duavata kei na iLawalawa Dauvakatulewa kei ira na mataveitacini e vuravura raraba.”—Kenya.\n“E dau dredre niu sokalou vakavuvale kei rau na luvequ ni sega ni tiko ena dina o watiqu. Ia au raica ni sa bau yaga sara ga na JW Broadcasting. Au vakadeitaka ena porokaramu qo niu lewe ni dua na vuvale levu vakayalo, keitou uqeti tale ga kina vakaveitinani. Qo e dua dina na veivakalougatataki i Jiova.”—Peritania.\n“Keimami sa taleitaka dina na JW Broadcasting! E saumi sara ga na neimami masu ni vakarautaki na porokaramu qo ena so tale na vosa. Sa veiuqeti dina na nomuni veikauaitaki kei na nomuni tokona ena yalo mamarau na sokalou vei Jiova. E vakadeitaka vei keimami na porokaramu ni tivi qo ni keimami lewe ni vuvale totoka i Jiova.”—Czech Republic.\n“E vakavolekati au sara ga vei Jiova na noqu rogoca ena noqu vosa na nodratou ivakamacala na lewe ni iLawalawa Dauvakatulewa.”—Brazil.\n“Sa 16 qo na yabaki noqu qaravi Jiova voli mai, au se vakila ga ena gauna au papitaiso kina na marau au vakila nikua. Raveitacini, vinaka vakalevu na JW Broadcasting.”—Brazil.\nEna veivuke i Jiova, eda nuidei ni na ivurevure tiko ga ni veivakalougatataki vakayalo na JW Broadcasting vei ira na nona tamata. Qori ena vakacaucautaki, ena vakalagilagi tale ga kina o Jiova.\n^ para. 1 Rawa ni saravi na JW Broadcasting ena tv.jw.org.\niMeli iMeli “Keimami sa Taleitaka Dina na JW Broadcasting!”


The Fiji Times » Bosei na auwa ni gauna ni valenidanisi\nBosei na auwa ni gauna ni valenidanisi\nE VEIVOSAKITAKI sara vakabibi na gauna ni dola ni vale ni veivakamarautaki mai vei na i taukei ni valenidanisi e Suva kei Nadi ka vakayacori e na ?Down Under? e na macawa sa oti\nE VEIVOSAKITAKI sara vakabibi na gauna ni dola ni vale ni veivakamarautaki mai vei na i taukei ni valenidanisi e Suva kei Nadi ka vakayacori e na ?Down Under? e na macawa sa oti.\nE a kau cake mai e levu sara na ka e bosei ena nodra mai sota oqo ena vuku ni kena kauwaitaki na bula raraba ka vaka kina na auwa ni kena dola tiko kina na vale ni veivakamarautaki.\nE bosei talega na sala ni kena cici tiko na veibisinisi oqo kei na nodra cau vakailavo ki na matanitu.\nE vakaraitaka ko Chris Cooke na i taukei ni valenidanisi na ?Down Under? ni vinaka cake me na saravi na i yaloyalo levu e na gauna e veitalanotaki kina na bisinisi.\nKaya ni ra a cau tale tikoga nai taukei ni veivalenidanisi ki na veika vakailavo ni matanitu ena kena saumi na vakacavacava, veivakacakacakataki kei na vale ni danisi e dua na vanua ka ra taqomaki vinaka kina na lewenivanua e na nodra mai gunu.\nA laveta cake talega mai o Cooke na auwa ni kena dola tiko na valenidanisi me vakalailaitaki ka na vakavuna na leqa. E kaya ni ra dau dola ga e na 3 na siga mai me yacova na 5 na kaloko e na mataka lailai ka sa mani vukei ira me rawa mai na i lavo kei na kena saumi na tamata cakacaka ka vaka kina na i vakacavacava e saumi lesu kina matanitu.\nTomana ka kaya o Cooke e rui ka bibi me vakaraitaki na cava dina na vuna e yaco tiko kina na veika oqo.\nKaya o koya nira dau qarauni ira vinaka na lewenivanua era dau mai vakayagataka na vanua ni veivakamarautaki oqo ka laurai mera maroroi vinaka, ia, na veika esa qai dau la?ki yaco e na taudaku ni valenidanisi e ratou sa na sega ni rawa ni cakava kina e dua na ka, ka dodonu me ratou na veiqaravi kina na ovisa. Rawa ni rau cakacaka vata na vale ni danisi kei na tabana ni ovisa e na nodra qarauni ka kauwaitaki na lewenivanua.\nKuria ka kaya o Cooke ena gauna era sa dau biuta kina na valenidanisi, era sa dau la?ki voli gunu mai na veivanua tale eso, ia na kena i soqoni kece esa dau qai mai beitaki tale tiko na valenidanisi ka dodonu me na laurai tale mada vakavinaka.\n2018 General Election: Great-grandmother relieved to cast her vote


Na iVunau i Karisito - Mai vei Elder D. Todd Christofferson\nMai vei Elder D. Todd Christofferson\nEna Lotu nikua, me vaka ena veigauna makawa, na tauyavutaki ni vunau i Karisito se na vakadodonutaki ni duidui vakaivunau e ka ni ivakatakila vakalou.\nEda sa mai vakavinavinaka kina ka loloma vakalevu sara vei Sisita Beck, Sisita Allred, kei Sisita Thompson, kei na Matabose ni iSoqosoqo ni Veivukei.\nEda raica tiko ena dua na gauna lekaleka oqo na kena sa tubu tiko ga na nodra kauwaitaka na tamata na veika e vakabauta na Lotu i Jisu Karisito ni Yalododonu Edaidai. Oqo e dua na ka eda taleitaka baleta, ni noda itavi bibi duadua me da vakavuvulitaka na kosipeli i Jisu Karisito, na Nona ivunau, e vuravura taucoko (raica na Maciu 28:19–20; V&V 112:28). Ia sa dodonu me da vakadinata ni ra a dau tu ka ra se tu ga ena gauna oqo na veilecayaki me baleta na noda ivunau kei na ivakarau e tauyavutaki kina. Oqori na ulutaga au vinakata meu vosa kina nikua.\nA vakavulica na iVakabula na Nona vunau ena taucoko ni gauna, ka ra sasaga vakaukauwa na Nona iApositolo me ra taqomaka mai na veivakayavalati ni ivalavala kei na vakasama lasu. Na iVola eso ena Veiyalayalati Vou e tukuni kina e vica na ka a yaco ka vakaraitaka ni a sa yaco tiko na vukitani kaukauwa ka takalevu ena nodra gauna ni veiqaravi na iApositolo. 1\nNa veisenijiuri ka tarava mai sa tekivu me vakararamataki mai na veirarama lalai dau basika vakavudua ni kosipeli me yacova, ena ika 19 ni senijiuri, qai basika kina e vuravura e dua na mataka vakasakiti ni Veivakalesuimai, ka sa mai tu tale kina e vuravura na kosipeli i Karisito, taucoko ka lagilagi. Na siga lagilagi oqori a tekivu ena dua na “duru ni rarama… sa sivia sara na ramase ni matanisiga” (Josefa Simici—Ai Tukutuku 1:16), Rau a rairai vei Josefa Simici lailai na Kalou na Tamada kei na Luvena Daulomani o Jisu Karisito, ka mai tekivuna e dua na ka ena qai yaco me ualuvu ni ivakatakila ka semati ki na kaukauwa vakalou kei na lewa.\nEna ivakatakila oqori eda raica kina na ka ena vakatokai beka me uto ni ivunau ni Lotu i Jisu Karisito sa mai tauyavutaki tale e vuravura. E vakamacalataka sara ga Vakataki Koya o Jisu na vunau oqori ena veimalanivosa oqo ena iVola i Momani: E Dua Tale na iVakadinadina kei Jisu Karisito:\n“Raica na noqu ivakavuvuli, sa ivakavuvuli i Tamaqu; au sa tukuni Tamaqu ka sa tukuni au ko Tamaqu, ia na Yalo Tabu sa tukuni au kei Tamaqu; raica au sa tukuna vei kemudou, sa vakarota ko Tamaqu vei ira na tamata kecega me ra veivutuni ka vakabauti au.\n“Ia ko ira yadua sa vakabauti au ka papitaiso, era na vakabulai ka rawata na matanitu ni Kalou.\n“Ia ko ira sa sega ni vakabauti au ka sega ni papitaiso, era na cuduvi.\n“… Ia ko ira yadua sa vakabauti au era sa vakabauti Tamaqu tale ga, ka sa tukuni au vei ira ko Tamaqu, ia ena talevi ira ena bukawaqa kei na Yalo Tabu. …\n“E dina, e dina, au sa kaya vei kemudou oqo na noqu ivakavuvuli, ko koya yadua sa tara na nona vale ena yavu oqo sa tara cake ena dela ni vatu, ia ena sega ni rawata na matamata ni koro ko Etesi” (3 Nifai 11:32–35, 39).\nOqo na noda itukutuku, na vatu eda sa tara cake kina, na yavu ni veika kece tale ena Lotu. Me vaka na veika kecega sa lako mai vua na Kalou, e makare na ivunau oqo, e matata, e rawarawa ni da kila vakavinaka—vua sara mada ga na gonelailai. Ena yalo marau, eda sa sureti kece sara me da ciqoma.\nEna Lotu i Jisu Karisito ni Yalododonu Edaidai, “eda vakabauta na veika sa vakatakila oti na Kalou, na veika sa vakatakilai mai oqo, keimami vakabauta ni na levu tale na ka ena qai vakatakilai mai me baleta tikoga na Matanitu ni Kalou” (Yavu ni Vakabauta 1:9). E tukuna tiko oqo ni se levu tu na ka eda se bera ni kila, na dina kei na ivunau eda sa ciqoma era sa yaco mai ka ra na yaco tikoga mai ena ivakatakila vakalou. Ena so na matavakabauta era kaya, o ira na vuli vakalotu ni tu vei ira na dodonu vata ga e tu vei ira na iliuliu vakayalo me baleta na veivakavulici, ka na rawa ni yaco me ra veibataki ena veika vakaivunau. Eso era vakararavi ki na veimatabose ka ra segata tu na vakaduavatataki ni vakabauta vakarisito ni Veigauna e Liu kei na nodra ivakavuvuli. Eso tale era vakabibitaka sara vakalevu na nodra ile na dau ni vakasama vakaivolatabu ni oti na nodra gauna na iapositolo se ena vakadewataki ni iVolatabu se na ivakamacala ni kena vakadewataki. Eda vakabibitaka na vuli e vakavinakataka cake na kila-ka, ia ena Lotu nikua, me vaka ena veigauna makawa, na tauyavutaki ni vunau i Karisito se na vakadodonutaki ni duidui vakaivunau e ka ni ivakatakila vakalou vei ira sa vakalougatataki ira na Turaga ena dodonu vakaiapositolo.2\nEna 1954, a vakamacalataka kina o Peresitedi J. Reuben Clark Jr., ka ikarua voli ni daunivakasala ena Mataveiliutaki Taumada ena gauna oya, na ivakarau e vakatakilaitaki kina na ivunau ena Lotu kei na nona itavi bibi sara na Peresitedi ni Lotu. Ni tukuna tiko na veika e baleti ira na Mataveiliutaki Taumada kei na Kuoramu ni iApositolo Le Tinikarua, e kaya kina: “E dodonu [me da] [nanuma] tiko ni so vei ira na Vakaitutu Raraba sa lesi vei ira eso na ilesilesi digitaki; e tu vei ira eso na isolisoli digitaki; era tokoni me ra parofita, daurairai, ka dauvakatakila, ka soli kina vei ira e dua na edaumeni vakay


Tatamusuki Vakalevu — Watchtower LAIBRI ENA INTERNET\nkm 5/01 t. 1\nNa Were sa Matua Vinaka Tu me Tamusuki\nNoda Cakacaka Vakaitalatala—2010\nTatamusuki Tiko ga ena Reki!\nNa Vale ni Vakatawa Kacivaka na Matanitu i Jiova—2001\nDei Tiko ga ena Tatamusuki!\n1 O ira na parofita makawa i Jiova, vaka kina o Jisu Karisito era cavuta kece e dua na cakacaka ni veivakasoqonitaki. (Aisea 56:8; Isik. 34:11; Joni 10:16) Sa vakayacori sara tiko ga oqo na cakacaka oya ena kena vunautaki tiko na itukutuku vinaka ni Matanitu ni Kalou e vuravura raraba. (Maciu 24:14) E laurai levu ni duatani o koya e qarava na Kalou, e duatani o koya e sega ni qaravi koya. (Mala. 3:18) Na cava e kena ibalebale oqo vei keda?\n2 Noda iColacola Yadua: Eda rawa ni vuli ena ivakaraitaki i Paula, ni a liutaka sara ga na cakacaka vakaitalatala vakarisito. E kila ni nona itavi me vunau mera rogoca na tamata kece na itukutuku vinaka mera na bula kina. Na ka oqo e uqeti koya me oga voli kina ena vukudra. (Roma 1:14-17, VV) Nida vakasamataka na ituvaki dredre sa sotava tu na kawatamata edaidai, sega li nida vakacolati meda vunau vakalevu vei ira ena noda yalava?—1 Kor. 9:16.\n3 Sega ni Gauna ni Lokuyara: Na cakacaka vakavunau e rawa ni vakatauvatani kei na cakacaka ni nodra dau vakasaqarai na yali. Dodonu mera kune ra qai vukei ni bera ni yaco na leqa. Me vakatotolotaki. Ni leqataki sara ga na nodra bula! Sa rauta bagi me uqeti iratou nona tisaipeli o Jisu me ratou “masuti koya kina na i Taukei ni were, me talai ira yani na tamata cakacaka me ra la’ki tatamusuki e na nona were.”—Maciu 9:38, VV.\n4 Nira kila ni sega ni gauna ni lokuyara oqo, levu gona na dautukutuku ni Matanitu ni Kalou era sa qai vakaitavitaki ira ga vakalevu ena cakacaka ni veivakabulai oqo. E lako mai ena dua na vuvale itubutubu le dua e dua na itabagone o Hirohisa, qai va na tacina. E qarava na nona vuvale ena nona dau yadra ena tolu na kaloko e veimataka me kau niusipepa wavoki ena vanua e vinakati kina. Ia, e vinakata ga o Hirohisa me vakalevutaka na nona cakacaka vakaitalatala, mani tekivu painia tudei. E tiko beka e so na sala o rawa ni vakaitavi kina vakalevu ena cakacaka sega ni tokaruataki tale oqo?\n5 “Sa vakalekalekataki na gauna sa vo.” (1 Kor. 7:29) O koya gona, meda cakava kece mada ga na ka eda rawata ena cakacaka bibi duadua sa vakayacori tiko edaidai ena vuravura raraba—na vunautaki ni itukutuku vinaka ni Matanitu ni Kalou kei na nodra vukei na lewenivanua mera mai tisaipeli. E vakatauvatana o Jisu na cakacaka oqo kei na tatamusuki. (Maciu 9:35-38, VV) Nida tatamusuki vakalevu, na vua ni noda oga ena rairai okati kina na noda vukea e dua me mai lewe ni isoqosoqo levu e vakamacalataki ena Vakatakila 7:9, 10.


WILIKA ENA VOSA Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Finnish French Georgian German Greek Hiligaynon Hungarian Igbo Iloko Indonesian Italian Japanese Kinyarwanda Kirghiz Korean Lingala Lithuanian Macedonian Malagasy Myanmar Norwegian Oromo Polish Portuguese (Brazil) Punjabi Romanian Russian Samoan Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swedish Tagalog Tetun Dili Thai Tigrinya Tsonga Turkish Twi Ukrainian Xhosa Yoruba Zulu vakaViti\niVakaraitaki 1: Ena dua na yakavi, rau gade yani vei Inise * na nona itubutubu. Ratou marautaka nodratou veimaliwai kei wati Inise ena yakavi ya. Dua na ka na nodrau sakitaka na itubutubu i Inise ni a vakawatitaka e dua na turaga yalovinaka.\niVakaraitaki 2: Dua na ka nona katakata o Vereti. Sa na baci vaculaki watina, caqelaki koya, dreta na uluna, se tavulaka nona qavokavoka e lalaga.\nDE DUA o na kurabuitaka ni rau veiwatini ga o Inise kei Vereti.\nO Vereti e vakataki ira ga e levu era dau vakayacora na ivalavala kaukaua e vale, e dau yalovinaka ga nira rai tu na tamata, se o rau na vugona. Ia e dau voravora ni rau tu ga vakaveiwatini.\nE levu na tagane vakataki Vereti era susu ena vuvale e dau yaco kina na ivalavala kaukaua. Nira sa uabula era nanuma ni sega ni cala ke ra vakayacora na ivalavala kaukaua, era nanuma tale ga ni sa ivakarau ga ni noda bula. Ia e sega ni dina qori, ni levu mada ga era kurabuitaka na nodra dauvakalolomataki watidra na tagane.\nIa sa qai levu tiko ga na ivalavala kaukaua e yaco e vale. Kena ivakaraitaki e Merika, e laurai ena dua na vakadidike ena vanua era dau kere ivakasala kina na lewenivanua me baleta na itovo kaukaua e vakayacori e vale, ni rauta e 16 na qiri e ciqomi ena veiyadua na miniti ena dua na siga. Sa yaco tale ga e veiyasa i vuravura na ivalavala kaukaua e dau caka e vale, e laurai mada ga ena itovo vakavanua, vanua ni cakacaka, kei na levu na isoqosoqo. E sega ni vakabekataki ni tubu tiko ga na iwiliwili ni ivalavala kaukaua e vale baleta ni levu mada ga na kisi era sega ni ripotetaki. *\nNa ripote ni ivalavala kaukaua e vale e vakavuna mera taroga kina e levu: E rawa vakacava vua e dua na tagane me vakalolomataki ira nona lewenivuvale, vakabibi o watina? E rawa beka nira vukei mera veisautaka na nodra itovo?\nEra vakabauta na iVakadinadina i Jiova, era vakarautaka na mekesini qo, ni ivakasala yaga ena iVolatabu ena veisautaka na nona itovo e dua na isa ni vakawati e dau vakayacora na ivalavala kaukaua. E sega ni rawarawa qori, ia e rawa nira veisau. E levu era sa muduka nodra ivalavala kaukaua nira vulica na iVolatabu, era sa dau yalololoma qai veidokai. (Kolosa 3:8-10) Dikeva mada na nodrau ivakaraitaki o Troy kei Valerie.\nVakacava na nomudrau veimaliwai e liu?\nValerie: A sabaki au o Troy ena bogi keirau veimusumusuki kina, mani dabuiloa tu na mataqu me dua na macawa. A kere veivosoti qai yalataka ni na sega ni cakava tale. Ia au vuki rogoca ga na vosa qori ni oti e vica na yabaki neirau vakawati.\nTroy: Au dau cudruvaka na ka kece ga—ke bera mada ga na vakarautaki ni kakana. Dua na siga au mokuti Valerie ena dakai. Dua tale na gauna au mokulaki koya sara ga vakaca, au nanuma ni sa mate. Au vakarerei koya mada ga ena noqu biuta e domoi luvei keirau tagane na isele qai tukuna niu na vakamatei koya.\nValerie: Au dau rerevaki Troy. So na gauna au dro mai vale, qai lesu tale ni sa malumu na nona cudru. Dina ni mosimosi na nona dau mokulaki au, ia e mosimosi sara na vosa e tauca.\nTroy, e sa ivakarau ga ni nomu bula na ivalavala kaukaua?\nTroy: Io, e se tekivu niu se gone. E voravora na ivakarau ni bula au susugi kina. Au dau rai sara tu ga ni mokulaki Na o Ta, e dau mokulaki ratou tale ga na taciqu. Ni rau sa veibiu, a tiko vata tale o Na kei na dua na tagane, e dau mokulaki koya tale ga. A kucuvi au kei ganequ, mani bala kina e valeniveivesu. Ia qori e sega ni ulubale ni noqu itovo kaukaua.\nValerie, na cava o sega ni via biubiu kina?\nValerie: Niu rere. Au dau veinanuyaka, ‘Vakacava ke saga me vakamatei au kei rau na noqu itubutubu? Keu ripotetaki koya, sa na qai ca sara na ka ena cakava.’\nA veisau vakacava na ituvaki?\nTroy: A tekivu vulica o watiqu na iVolatabu kei ira na iVakadinadina i Jiova. Au vuvutaki ira ena imatai ni gauna, au nanuma tale ga meu taqomaki koya mai na matalotu dau “muri tamata” ya. Qori sa qai voravora ga kina noqu itovo vei Valerie kei ira na iVakadinadina. Ia dua na siga a curu i valenibula o Daniel na luvei keirau tagane yabaki va e dau manumanusoni, e rauta e tolu na macawa nona curu tu. Ena gauna kece qori, dua na ka nodra veivuke na iVakadinadina—era veivuke tale ga ena nona qaravi o Desiree na luvei keirau yalewa yabaki ono. E dau yadravi Daniel ena bogi o Valerie, qai dau bole e dua na iVakadinadina me sosomitaki koya ena siga me rawa ni vakacegu o Valerie. E tarai au sara ga na nodra yalololoma na iVakadinadina—o ira sara ga au dau sevaka. Niu raica nodra ivakaraitaki, au sa qai kila nira lotu vaKarisito dina, au mani kerea mera vakavulici au ena iVolatabu. Au vulica kina na ka e dodonu me cakava na tagane vei watina kei na ka e sega ni dodonu me cakava. Au muduka na noqu ivakarau ni bula voravora. Toso na gauna, au sa dua na iVakadinadina i Jiova.\nNa ivakavuvuli vakaivolatabu cava a vukei iko mo veisau?\nTroy: E levu sara na ivakavuvuli vakaivolatabu e vukei au. E tukuna na 1 Pita 3:7, ni dodonu meu “dokai” watiqu. E uqeti au na Kalatia 5:23 meu dau “yalomalua” qai ‘lewai au vinaka.’ E vakacala na “vosavakacaca” na Efeso 4:31. E tukuna na Iperiu 4:13 ni “luvawale qai laurai levu na ka kece” vua na Kalou. E raica gona na Kalou na noqu ivalavala, dina nira sega ni raica eso tale. Au vulica tale ga ni dodonu meu biuta noqu ilala makawa, ni “ilala ca e vakacacana na itovo vinaka.” (1 Korinica 15:33) O ira ga na noqu ilala makawa era dau uqeta me voravora noqu itovo. Era nanuma ni dodonu mera mokulaki na yalewa me rawa nira vakarorogo.\nCava nomu rai ena gauna qo me baleta na nomudrau vakawati?\nValerie: Sa 25 na yabaki qo nona dua na iVakadinadina i Jiova o Troy. Ena gauna kece qori e dau lomani au, yalololoma qai kauaitaki au dina.\nTroy: Au na sega ni veisautaka rawa na ca au vakavuna ena noqu vuvale, e cala tale ga na ka au dau cakava vei watiqu. Ia au vakanamata ena gauna sa na vakayacori kina na Aisea 65:17, nida sa na sega ni vakasamataka tale na veika ca eda cakava tu e liu.\nDua nomudrau ivakasala vei ira na vuvale era vakila tiko na ivalavala kaukaua?\nTroy: Ke dau kaukaua na nomu vosa se voravora nomu ivalavala vei ratou e vale, ena vinakati mo cakava kina e dua na ka. E levu na ka e rawa ni vukei iko. Ia au muduka rawa noqu ivakarau ni bula voravora ena noqu vulica na iVolatabu kei ira na iVakadinadina i Jiova, kei na noqu dau maliwai ira.\nValerie: Kua ni vakatauvatana na kemu ituvaki kei na dua tale se rogoca na ka era nanuma eso me baleta na ivakarau ni bula e ganiti iko. Dina ni na sega ni tautauvata na ka eda vakatulewataka, ia au marau ga niu sega ni biuti watiqu, qai vinaka na neirau veimaliwai.\nSA NA OTI NA IVALAVALA KAUKAUA E VALE\nNira vulica na iVolatabu e levu na tagane, e sa vukei ira mera veisautaka na nodra ivakarau ni bula\nE tukuna na iVolatabu: “E vakavuna na Kalou na volai ni iVolatabu kece, e yaga me veivakavulici, me veivunauci, me veivakadodonutaki.” (2 Timoci 3:16) Me vakataki Troy sa cavuti oti mai, e levu era dau vakayacora na ivalavala kaukaua vei watidra era sa veisautaka nodra rai kei na nodra itovo nira muria na ivakasala ena iVolatabu.\nO via kila e levu tale na sala ena yaga kina ena nomu vakawati na iVolatabu? Me ikuri ni ivakamacala, taroga e dua na iVakadinadina i Jiova se rai ena www.jw.org.\n^ para. 3 Sa veisau eso na yaca ena ulutaga qo.\n^ para. 8 E levu na yalewa era dauvakalolomataki ira tale ga na watidra tagane. Ia e laurai ena levu na kisi e ripotetaki ni o ira ga na tagane era dau vakayacora na ivalavala kaukaua e vale.\nVuna Era Sega Kina Ni Biubiu\nEso na yalewa vakawati era vakatulewataka mera kua ni biuti watidra e dau voravora na nodra itovo. Na cava na vuna? Era dau rerevaka nira na vakalolomataki ga vakalevu ke ra biubiu. Eso na tagane vakawati era kaya nira na vakamavoataki watidra se vakamatei ira ke ra via dro. Eso era sa vakayacora dina qori.\nEso tale na yalewa era sega ni via biubiu nira leqataka nira na cati vei ira na nodra itokani se wekadra, era nanuma nira na sega ni vakabauti ke ra tukuna ni yaco tiko e dua na leqa e vale. Kena ivakaraitaki, a biuti watina o Inise e vakamacalataki ena itekitekivu ni ulutaga qo. E tukuna: “A cudruvi au o tuakaqu qai tukuna meu lesu tale vei watiqu—e nanuma ni turaga ‘vinaka,’ e sega tale ga ni vakabauta ni tamata voravora. Era sega ni taleitaki au o ira ena noqu yasayasa, era mani cemuri keitou vakaveitinani.”\nIa e tiko eso tale na vuna era sega kina ni via biubiu na yalewa:\nEra vinakata me rau vakaitavi ruarua vakaveiwatini ena veisusu.\nEra leqataka ni na sega ni qaravi vinaka na luvedra.\nEra beitaki ira ga nira vakavuna na leqa.\nEra madua ni tukuna nira dauvakalolomataki.\nEra nanuma ni na qai vinaka tale na ituvaki ni toso na gauna.\nEra muria dei na iVakadinadina i Jiova na ivakatagedegede vakaivolatabu, oya ni yavu duadua ga ni veisere na veibutakoci. (Maciu 5:32) Ia eso tale na ituvaki rerevaki e rawa nira veibiu kina na veiwatini me vaka na ivalavala kaukaua e ririkotaki kina na bula.\nIVAKAVUVULI YAGA VAKAIVOLATABU VEI IRA NA TAGANE VAKAWAT6I\nMo rokovi watimu, dokai koya tale ga.—1 Pita 3:7.\nLomani watimu me vaka ga na yagomu.—Efeso 5:28, 29.\nMe kua ni seavu nomu lomani watimu.—Efeso 5:25.\nKua ni vosavakacaca.—Efeso 4:29, 31.\nSaga mo lewa matau.—Vosa Vakaibalebale 29:11.\nO na dokai ke o lewai iko vinaka, sega ni nomu lewai ira eso tale.—Vosa Vakaibalebale 16:32.\nVakasamataka na leqa o rawa ni sotava ena ka o cakava.—Kalatia 6:7.\nKe o nanuma ni o na sega lewai iko rawa, e vinaka mo biubiu.—Vosa Vakaibalebale 17:14.\nSaga mo cata na ivalavala kaukaua.—Same 11:5.\nMo kua ni beci watimu, mo raici koya ga me dua na ivukevuke yaga.—Vakatekivu 1:31; 2:18.\nMo kila tiko ni sega ni bale vei iko, o sega ni sotava duadua tiko.\niMeli iMeli Na iWali ni iValavala Kaukaua e Vale


Lako Yani 8 | iVolatabu ena Internet | Vakadewa ni Vuravura Vou\nLako Yani 8:1-32\nKuita 2: boto (1-15)\n3 Kuita: nana (16-19)\n4 Kuita: lago dau gunu dra (20-32)\nGalala o Koseni (22, 23)\n8 E kaya vei Mosese o Jiova: “Lako yani vei Fero qai tukuna vua, ‘Qo na ka e kaya o Jiova: “Laivi ira na noqu tamata mera lako mera lai qaravi au.+ 2 Ke o bese tiko ga ni laivi ira mera lako, au na totogitaka na nomu yasana kece ena boto.+ 3 Ena vakasinaita na Uciwai na Naile na boto, era na cabe mai ra qai curuma na nomu vale, na nomu rumu, na nomu loga, curuma na nodra vale na nomu dauveiqaravi, na nomu tamata, curuma na nomu ovani, kei na nomu boulu ni balibali.+ 4 Era na lakovi iko na boto, na nomu tamata, kei ira kece na nomu dauveiqaravi.”’” 5 Sa qai kaya vei Mosese o Jiova: “Tukuna vei Eroni, ‘Dodoka yani na ligamu kei na nomu ititoko i uciwai, ena ikelimusu ni Naile, kei na vanua lolobo, mera cabe yani na boto ena dela ni vanua o Ijipita.’” 6 E mani dodoka yani na ligana o Eroni ina wai kece e Ijipita, era tekivu lako cake mai na boto ra qai robota na vanua o Ijipita. 7 Ia era cakava na ka vata ga oya na bete daucakaiba nira vakayagataka na nodra kaukaua vuni, era cakava mera lako cake tale ga mai na boto ena dela ni vanua o Ijipita.+ 8 E mani kacivi Mosese kei Eroni o Fero qai kaya: “Vakamamasu vei Jiova me kauta laivi vei au na boto, vei ira tale ga na noqu tamata,+ niu sa via laivi ira na tamata mera lako yani mera lai vakacaboisoro vei Jiova.” 9 E kaya vei Fero o Mosese: “Au laiva vei kemuni na itavi dokai moni tukuna vei au na gauna cava meu vakamamasu kina mera kau laivi vei kemuni na boto, vei ira na nomuni dauveiqaravi, na nomuni tamata kei na nomuni vale. Era na qai vo tu ga ena Uciwai na Naile.” 10 E mani tukuna o koya: “Nimataka.” Sa qai kaya o koya: “Ena yaco me vaka na nomuni vosa, moni kila kina ni sega ni dua tale e vakataki Jiova na neimami Kalou.+ 11 Na boto kece era na lako laivi mai vei kemuni, na nomuni vale, mai vei ira na nomuni dauveiqaravi, kei ira na nomuni tamata. Era na qai vo tu ga ena Naile.”+ 12 Erau mani lako tani mai vei Fero o Mosese kei Eroni, sa qai vakamamasu vei Jiova o Mosese me baleta na boto e kauta yani o koya vei Fero.+ 13 E qai cakava o Jiova na ka a kerea o Mosese, era tekivu mate sara na boto ena veivale, ena veirara ni vale, ena were tale ga. 14 Era mani binibinia qai sega ni wili rawa na kedra ibinibini, sa qai tekivu bona na vanua. 15 Ni sa kunea o Fero na vakacegu, sa qai vakaukauataka o koya na lomana,+ e bese kina ni vakarorogo vei rau, me vaka ga e tukuna o Jiova. 16 E qai kaya o Jiova vei Mosese: “Tukuna vei Eroni, ‘Dodoka yani na nomu ititoko qai samuta na kuvuniqele, me basika kina na nana ena vanua taucoko o Ijipita.’” 17 Erau sa qai cakava qori. E dodoka yani o Eroni na ligana kei na nona ititoko qai samuta na kuvuniqele, ra qai sosova na tamata kei na manumanu na nana. E vuki me nana na kuvuniqele kece ena vanua taucoko o Ijipita.+ 18 Era saga na bete daucakaiba mera cakava na ka vata ga oya, mera basika mai na nana nira vakayagataka nodra kaukaua vuni,+ ia era sega ni rawata. Era qai sosova yani na tamata kei na manumanu na nana. 19 Era mani kaya vei Fero o ira na bete daucakaiba: “Qo sara ga na iqaqaloniliga ni Kalou!”+ Ia e kaukaua tiko ga na loma i Fero, e sega ni vakarorogo, me vaka ga e tukuna o Jiova. 20 E qai kaya vei Mosese o Jiova: “Yadra vakatotolo ena mataka qai lai duri ena mata i Fero. Raica! Ena lako yani i wai o koya! Mo qai kaya vua, ‘Qo na ka e tukuna o Jiova: “Laivi ira na noqu tamata mera lako mera lai qaravi au. 21 Ke o sega ni laivi ira na noqu tamata mera lako, au na tala yani vei iko na lago dau gunu dra,* vei ira na nomu dauveiqaravi, vei ira na nomu tamata, kei na nomu vale, na vale kece e Ijipita ena sinai ena lago dau gunu dra, ena robota tale ga na qele era* butuka tu. 22 Ena siga oya, au na wasea tani sara ga na vanua o Koseni era tiko kina na noqu tamata. Ena sega ni bula e kea e dua na lago dau gunu dra,+ ena ka qo o na kila kina ni o yau, o Jiova, au tiko qo ena vanua.+ 23 Au na vakaraitaka nira duidui na noqu tamata kei na nomu tamata. Ena yaco na ivakatakilakila qo nimataka.”’” 24 E qai cakava qori o Jiova, era tekivu sosova yani na qelenilago dau gunu dra na vale i Fero, na nodra vale na nona dauveiqaravi, kei na vanua kece o Ijipita.+ Era vakacaca ena vanua na lago dau gunu dra.+ 25 Kena itinitini, e kacivi Mosese kei Eroni o Fero qai kaya: “Lako, ni lai vakacaboisoro vua na nomuni Kalou ena vanua.” 26 Ia e tukuna o Mosese: “E sega ni vinaka me caka qori, ni ka keimami na cabora vei Jiova na neimami Kalou era dau sevaka na kai Ijipita.+ Ke keimami cabora e matadra na kai Ijipita e dua na ka era sevaka, vakaevei era na sega ni vakaviriki keimami ena vatu? 27 Keimami na gole ena ilakolako siga tolu ina vanua talasiga, keimami na qai vakacaboisoro e kea vei Jiova na neimami Kalou, me vaka ga na ka sa tukuna vei keimami.”+ 28 E qai tukuna o Fero: “Au na laivi kemuni moni lai vakacaboisoro vei Jiova na nomuni Kalou ena vanua talasiga. Moni kua ga ni lako sara vakayawa. Lai vakamamasu ena vukuqu.”+ 29 E kaya o Mosese: “Au sa na biuti kemuni qo, au na lai vakamamasu vei Jiova, era na qai gole tani vei Fero na lago dau gunu dra, vei ira na nona dauveiqaravi, kei ira na nona tamata nimataka. O Fero ga me kua ni lasutaki* keimami voli, ni bese tiko ni laivi keimami me keimami lai vakacaboisoro vei Jiova.”+ 30 E lako tani mai vei Fero o Mosese qai vakamamasu vei Jiova.+ 31 E qai cakava o Jiova me vaka na vosa i Mosese, ra qai lako tani mai vei Fero na lago dau gunu dra, vei ira tale ga na nona dauveiqaravi, kei na nona tamata. Sega tale ni dua e vo. 32 Ia e vakaukauataka tale na lomana o Fero qai sega ni laivi ira na tamata mera lako.\n^ Dua na mataqali lago e dau veikati.\n^ Oya o ira na kai Ijipita.\n^ Se “ni lawakitaki.”\nLako Yani 8


Me Vinaka Noda Lewaeloma Nida Qaravi Kalou\nWILIKA ENA VOSA Abbey Acholi Afrikaans Aja Alur American Sign Language Amharic Armenian Ateso Australian Sign Language Aymara Azerbaijani Azerbaijani (Cyrillic) Bashkir Basque Bassa (Cameroon) Batak (Karo) Belize Kriol Biak Bicol Bolivian Sign Language Boulou Cebuano Changana (Mozambique) Chichewa Chin (Hakha) Chin (Tiddim) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Zimbabwe) Chitumbuka Chiyao Chokwe Chuabo Cibemba Cinamwanga Cinyanja Colombian Sign Language Cuban Sign Language Czech Danish Douala Drehu Dusun Dutch English Ewe Filipino Sign Language Finnish Fon French French Sign Language Futuna (East) Ga Galician German German Sign Language Greek Guarani Gun Haitian Creole Hausa Herero Hiligaynon Hindi Hungarian Iban Ibanag Iloko Indian Sign Language Indonesian Indonesian Sign Language Irish Isoko Italian Japanese Javanese Jula Kabiye Kabuverdianu Kamba Karen (S'gaw) Kazakh Kazakh (Arabic) Khana Kikaonde Kikongo ya Leta Kikuyu Kiluba Kinande Kinyarwanda Kirghiz Kiribati Kirundi Kisi Kisonge Kongo Korean Krio Kurdish Kurmanji (Caucasus) Kurdish Kurmanji (Cyrillic) Kwanyama Kyangonde Lahu Lari Lhukonzo Lingala Lomwe Luganda Lunda Luo Luvale Macedonian Macua Malawi Sign Language Malay Malayalam Maltese Mambwe-Lungu Mashi Mauritian Creole Maya Mbunda Mingrelian Mixtec (Guerrero) Mongolian Moore Myanmar Ndau Ndebele Ndebele (Zimbabwe) Ndonga Nepali Ngangela Nias Norwegian Nsenga (Zambia) Nyaneka Nyungwe Nzema Odia Okpe Oromo Otetela Pangasinan Polish Portuguese (Brazil) Portuguese (Portugal) Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Northern Greece) Romany (Southern Greece) Ronga Runyankore Russian Samoan Sango Sena Sepedi Sesotho (South Africa) Seychelles Creole Shona Sidama Silozi Sinhala Slovak Spanish Spanish Sign Language Sranantongo Sunda Swahili Swahili (Congo) Swedish Tagalog Tamil Tatar Telugu Tetun Dili Thai Tigrinya Tok Pisin Tongan Tshiluba Tshwa Tuvaluan Tzotzil Ukrainian Urdu Urhobo Uruund Uzbek Uzbek (Roman) Valencian Vietnamese Waray-Waray Wayuunaiki Wolaita Yacouba Yapese Zambian Sign Language Zande Zapotec (Lachiguiri) Zimbabwe Sign Language vakaViti\n“Me vinaka tiko ga na nomuni lewaeloma.”—1 PITA 3:16.\n1, 2. Na cava e vinakati kina na idusidusi ni o gole ena vanua o sega ni kila? Na idusidusi cava e solia tu o Jiova?\nVAKASAMATAKA mada ni o taubale tiko ena vanua dravuisiga. E veisau tiko ga na irairai ni vanua ena kaukaua ni cagi ni liwava na nuku. O rawa sara ga ni sese. O na kila vakacava na vanua mo muria? O na vinakata na veidusimaki. O rawa ni vakayagataka na kabasi, na matanisiga kei na kalokalo, na mape, dua na idusidusi ni veitosoyaki na GPS (Global Positioning System), se dua e kila vinaka na vanua dravuisiga. E vinaka me tiko e dua na nomu idusidusi, ni rawa ni vakabulai iko nomu kila na vanua o muria tiko.\n2 Levu na ka dredre eda sotava, ia so na gauna eda sega ni kila na ka meda cakava. E solia o Jiova na lewaeloma me dusimaki keda. (Jemesa 1:17) Meda dikeva mada se cava na lewaeloma kei na ka e cakava. Eda na vulica tale ga na sala meda vakavulica kina noda lewaeloma, na vuna meda kauaitaka kina nodra lewaeloma eso tale, kei na sala e vinaka cake kina na bula ni savasava na lewaeloma.\nNA LEWAELOMA KEI NA KA E CAKAVA\n3. Na cava na noda lewaeloma?\n3 Na noda lewaeloma e isolisoli talei i Jiova. Eda rawa ni vakayagataka meda vakalewa kina na ka e donu kei na ka e cala. Na vosa vaKirisi ni “lewaeloma” ena iVolatabu e kena ibalebale “nona kilai koya e dua.” Eda na rawa ni dikevi keda ke vinaka na noda lewaeloma. E rawa ni vakaraitaka na ka dina e tiko e lomada kei na noda vakanananu. E rawa ni dusimaki keda ina ka vinaka da qai gole tani mai na ca. Ena vakamarautaki keda tale ga nida vakatulewa vakayalomatua se beitaki keda nida vakatulewa cala.—Raica na iKuri ni iVakamacala 5.\n4, 5. (a) Na cava e yaco ni rau vakalecalecava o Atama kei Ivi na nodrau lewaeloma? (b) Tukuna na ivakaraitaki vakaivolatabu me baleta na cakacaka ni lewaeloma.\n4 Eda rawa ni vakatulewataka meda rogoca na ka e tukuna na noda lewaeloma se me kua. E digia o Atama kei Ivi me rau kua ni rogoca na nodrau lewaeloma, rau mani valavala ca kina. Oti ya rau qai kila ni rau sa cala, ia sa bera. Rau sa talaidredre vua na Kalou. (Vakatekivu 3:7, 8) A uasivi na nodrau lewaeloma, rau kila tale ga ni cala me rau talaidredre vua na Kalou, ia erau digia me rau vakalecalecava.\n5 Ena yasana adua, levu na tamata ivalavala ca era vakarorogo ina nodra lewaeloma. E ivakaraitaki vinaka o Jope. Ni vakatulewa vinaka e kaya kina: “Ena sega ni beitaki au na lomaqu ena gauna kece ni noqu bula.” (Jope 27:6) Ni cavuta o Jope na “lomaqu,” e tukuna tiko na nona lewaeloma, nona vakalewa na ka e dodonu kei na ka e cala. Ia o Tevita e vakalecalecava na nona lewaeloma ena so na gauna qai talaidredre vei Jiova. Oti ya sa qai vaka me ‘vakaleqai koya’ tiko na ora ni lomana. (1 Samuela 24:5) Na lewaeloma i Tevita e tukuna tiko vua ni cala na ka e cakava. Ni vakarogoca na nona lewaeloma, e vulica kina me kua ni cakava na cala vata ga ya.\n6. Na cava eda kaya kina ni loloma ni Kalou na lewaeloma?\n6 O ira mada ga na sega ni qaravi Jiova era kila ni tiko na ka e dodonu kei na ka e cala. E tukuni ena iVolatabu: ‘Na veika era vakananuma e beitaki ira se vakadonui ira.’ (Roma 2:14, 15) Me kena ivakaraitaki, levu era kila ni cala na laba se butako. Ia era sega ni kidava nira sa vakarorogo sara tiko ga ina nodra lewaeloma, na nodra rawa ni vakalewa na ka e dodonu kei na ka e cala e biuta e lomadra o Jiova. Era sa muria tiko na ivakavuvuli ni Kalou, se na yavu ni ka dina e vakarautaka vei keda o Jiova meda digidigi kina vakavinaka.\n7. Na cava ena cala kina ena so na gauna na noda lewaeloma?\n7 Ena dau cala noda lewaeloma ena so na gauna. Me kena ivakaraitaki, e rawa ni vakaleqa noda lewaeloma na noda vakanananu kei na ivakarau ni lomada ivalavala ca, qai dusimaki keda cala. Ena sega ni tu tu ga me vinaka noda lewaeloma. (Vakatekivu 39:1, 2, 7-12) Ena vinakati me vakavulici. Me vukei keda, e vakarautaka o Jiova na yalona tabu kei na ivakavuvuli vakaivolatabu. (Roma 9:1) Meda dikeva mada qo na sala meda vakavulica kina noda lewaeloma.\nVAKAVULICI NI LEWAELOMA\n8. (a) Ena tara vakacava noda lewaeloma na ivakarau ni lomada? (b) Na cava meda taroga ni bera nida vakatulewa?\n8 Era nanuma eso ni nodra vakarorogo ina nodra lewaeloma e kena ibalebale mera muria na ivakarau ni lomadra. Era nanuma ni rawa nira cakava na ka ga era vinakata, me donu ga vei ira. E sega ni uasivi na ivakarau ni lomada, e rawa tale ga ni vakacalai keda. Na kaukaua ni ka eda vakila e lomada ena tara na noda lewaeloma. E tukuna na iVolatabu: “E dau veivakaisini duadua ga na loma ni tamata qai rerevaki. O cei me kila rawa?” (Jeremaia 17:9) Eda na lai nanuma kina ni donu eso na ka, ke mani cala mada ga. Me kena ivakaraitaki, ni bera ni tavuki ina lotu vaKarisito o Paula, a dau nanuma tu ni donu nona vakararawataki ira vakalevu na tamata ni Kalou. E nanuma ni vinaka tu na nona lewaeloma. E qai tukuna e muri: “Ni o Jiova ga e lewai au.” (1 Korinica 4:4; Cakacaka 23:1; 2 Timoci 1:3) Na gauna ga e vulica kina o Paula na ivakarau ni nona rai o Jiova ena ka e cakava tiko, e kila sara ni dodonu me veisau. Matata gona e ke, ni bera nida cakava e dua na ka, e dodonu meda taroga, ‘Na cava e vinakata vei au o Jiova?’\n9. Na cava na ibalebale ni rerevaka na Kalou?\n9 Nida lomana e dua, eda na sega ni via vakacudrui koya. Eda na sega tale ga ni via vakacudrui Jiova nida lomani koya. Me vu gona mai lomada na noda rere se noda dokai koya. Eda na dikeva qori ena ivakaraitaki i Niemaia. A sega ni via vakayagataka na nona itutu vakovana me vutuniyau kina. Na vuna? E tukuna ni “doka” na Kalou se ‘rerevaki’ koya. (Niemaia 5:15; vmr) A sega ni via cakava e dua na ka o Niemaia me vakacudrui Jiova kina. Me vakataki Niemaia, eda na rere ni vakacudrui Jiova nida cata na caka cala. Eda rawa ni vulica na ka e vakamarautaki Jiova nida dau wili iVolatabu.—Raica na iKuri ni iVakamacala 6.\n10, 11. Na ivakavuvuli vakaivolatabu cava ena vukei keda meda vakatulewa vinaka ena gunuvi ni alakaolo?\n10 Me kena ivakaraitaki, de dua ena vinakati vua e dua na lotu vaKarisito me vakatulewataka me gunu alakaolo se kua. Na ivakavuvuli cava ena vukei koya me vinaka na nona vakatulewa? Qo eso na ivakavuvuli: E sega ni vakacala na iVolatabu na gunu alakaolo. E vakamacalataka ga ni waini e isolisoli ni Kalou. (Same 104:14, 15) O Jisu e vakaroti ira ga na nona imuri mera kua ni “gunu vakasivia.” (Luke 21:34) Qai tukuna o Paula vei ira na lotu vaKarisito me kua na “marau vakalialia kei na mateni.” (Roma 13:13) E tukuna ni o ira na daumateni “era na sega ni rawata na Matanitu ni Kalou.”—1 Korinica 6:9, 10.\n11 De rawa ni tarogi koya e dua na lotu vaKarisito: ‘E bibi meu vakayagataka na alakaolo? Au dau vakayagataka meu rawa ni vakacegu? Au vakayagataka meu yalodei kina? Au rawa ni lewa na levu ni ka au gunuva kei na levu ni gauna au gunu kina? * Vakacava, au se rawa tiko ga ni marau kei ira na noqu itokani ke sega na alakaolo?’ Eda rawa ni kerei Jiova meda digidigi vakayalomatua. (Wilika Same 139:23, 24.) Noda cakava qori eda sa vakavulica noda lewaeloma me salavata kei na ivakavuvuli vakaivolatabu. Eda na dikeva qo e levu tale na ka e okati kina.\nKAUAITAKA NA NODRA LEWAELOMA ESO TALE\n12, 13. Na cava e duidui kina na noda lewaeloma? Eda na raica vakacava na duidui qo?\n12 E sega ni tautauvata kece na noda lewaeloma. De vakatara na nomu lewaeloma mo cakava e dua na ka e sega ni donu vua e dua tale. Me kena ivakaraitaki, de o digia mo gunu alakaolo, ia e vakatulewataka e dua tale me kua. Na cava ena duidui kina nodrau vakatulewa e le rua ena tikina qori?\nNa lewaeloma e vakavulici e rawa ni vukei iko mo vakatulewataka mo gunu alakaolo se kua\n13 E dau yavutaki ena isususu, na rai ni vuvale, na ka e sotavi, kei na so tale. De digia e dua me sa kua sara ga ni gunu alakaolo ena vuku ni nona sega ni dau lewa vinaka na nona gunu e liu. (1 Tui 8:38, 39) Vakacava ke o solia e dua na bilo alakaolo vua e dua qai sega ni taura, na cava o na cakava? O na cudru? O na surevaka tiko ga? Vakacava o na saga mo kila se cava e bese kina? Sega, baleta ni o doka na nona lewaeloma.\n14, 15. Na ituvaki cava a yaco ena gauna i Paula? Na ivakasala vinaka cava e kaya o Paula?\n14 E dua na ituvaki a yaco ena gauna ni yapositolo o Paula, e vakaraitaka na duidui ni lewaeloma. Eso na lewenimanumanu e dau volitaki ena makete e vakayagataki ena sokalou lasu qai cabori ina matakau. (1 Korinica 10:25) E sega ni raica o Paula ni cala na kena voli qai laukana. E raica ni kakana kece e solia o Jiova. Ia e duidui na nodra rai na mataveitacini era dau qaravi matakau e liu. Era raica ni cala na laukana ni lewenimanumanu qori. A bau vakasamataka o Paula: ‘E sega ni ca kina noqu lewaeloma. E dodonu meu kania na ka ga au via kania.’\n15 A sega ni va qori na rai i Paula. E bibi vua na nodra rai na tacina, e yalorawarawa me vakuai koya kina ena nona dodonu. E tukuna o Paula meda kua ni “nanumi keda ga.” E tomana: “O Karisito mada ga a sega ni nanumi koya ga.” (Roma 15:1, 3) Me vakataki Jisu, o Paula e kauaitaki ira vakalevu eso tale, sega ni veika ga e baleti koya.—Wilika 1 Korinica 8:13; 10:23, 24, 31-33.\n16. Na cava meda kua kina ni vakalewa na tacida ena ka e donu ina nona lewaeloma?\n16 Vakacava ga ke dua e cakava na ka e donu ina nona lewaeloma, ia e sega ni donu vei iko? Meda qarauna sara meda kua ni veivakalewai da qai togoraka nida donu ga. (Wilika Roma 14:10.) E solia vei keda o Jiova na lewaeloma meda lewai keda ga kina, sega ni so tale. (Maciu 7:1) Eda sega ni vinakata me vu ni veisei ena ivavakoso na noda digidigi. Eda vinakata ga meda uqeta na veilomani kei na duavata.—Roma 14:19.\nYAGA NI LEWAELOMA VINAKA\n17. Na cava e yaco ena nodra lewaeloma eso?\n17 E vola na yapositolo o Pita: “Me vinaka tiko ga na nomuni lewaeloma.” (1 Pita 3:16) Ka ni rarawa nira vakalecalecava eso na ivakavuvuli i Jiova, e sega kina ni cakacaka na nodra lewaeloma. E tukuna o Paula ni mataqali lewaeloma va qori e “vaka e tavuni ena kaukamea katakata.” (1 Timoci 4:2) O sa bau kama vakaca? Ke yaco qori ena vaka ni tavuni na tikiniyagomu ena kaukamea katakata, o na sega ni vakila e dua na ka. Ke dua e caka cala tiko ga, sa na rawa ni “tavuni” tu nona lewaeloma, yaco na gauna sa na sega tale ni cakacaka.\nE rawa ni dusimaki keda na lewaeloma vinaka eda na marau tale ga qai kunea na vakacegu\n18, 19. (a) Na cava e vakavulici keda kina na ora ni lomada kei na ka eda madualaka? (b) Na cava eda rawa ni cakava ke ora na lomada ina cala eda sa veivutunitaka?\n18 Ni ora na lomada, ena rawa ni tukuna tiko noda lewaeloma ni dua na ka eda cakava cala. Qori ena uqeti keda meda liaca na ka eda cakava da qai muduka sara. Eda vinakata meda vuli mai kina da qai kua ni cakava tale. Me kena ivakaraitaki, ni valavala ca o Tui Tevita, e uqeti koya nona lewaeloma me veivutuni. E cata na ka e cakava qai vakadeitaka me talairawarawa vei Jiova ena veigauna se bera mai. Ena ka e sotava ya o Tevita e rawa kina ni tukuna me baleti Jiova ‘ni vinaka qai tu vakarau me veivosoti.’—Same 51:1-19; 86:5; raica na iKuri ni iVakamacala 7.\n19 De so e se ora tiko na lomadra ena cala makawa ni oti mada ga nodra veivutuni. E rawa ni ka mosimosi qori, e rawa tale ga nira nanuma nira sa tawayaga. Ke o dau va qori ena so na gauna, nanuma tiko ni o na sega ni veisautaka rawa na ka sa yaco oti. Ke sega ni matata vei iko ena gauna ya na ka e dodonu se cala, sa vosoti iko vakadua o Jiova, sa bokoci tale ga na valavala ca ya. O sa savasava ena mata i Jiova, o kila tale ga ni o sa cakava tiko ena gauna qo na ka dodonu. De dua e beitaki iko tiko ga na lomamu, ia e kaya na iVolatabu: “Ni uasivia na lomada na Kalou.” (Wilika 1 Joni 3:19, 20.) Kena ibalebale ni nona loloma kei na nona veivosoti e uasivia na ka e ora voli kina na lomada se na ka eda madualaka. O rawa ni vakadeitaka ni sa vosoti iko o Jiova. Ni dua e ciqoma na veivosoti i Jiova, ena vakacegu na nona lewaeloma, ena marau tale ga ni qarava tiko na Kalou.—1 Korinica 6:11; Iperiu 10:22.\n20, 21. (a) Ena vukei iko vakacava na ivola qo? (b) Na galala cava e solia vei keda o Jiova? Meda vakayagataka vakacava?\n20 E vakarautaki na ivola qo me vukei iko mo vakavulica na nomu lewaeloma me rawa ni vakasalataki iko, qai taqomaki iko ena gauna dredre qo. Ena vukei iko tale ga mo muria na ivakavuvuli vakaivolatabu ena levu na ituvaki. Macala ga ni sega ni rawa ni tuvani ena ivola qo e dua na lisi ni ka me caka ena ituvaki kece. Eda muria “na lawa i Karisito,” e yavutaki ena ivakavuvuli ni Kalou. (Kalatia 6:2) Ke sega ni vakamatatataki e dua na lawa ena dua na ituvaki, e sega ni kena ibalebale meda vakayagataka qori me iulubale ni caka cala. (2 Korinica 4:1, 2; Iperiu 4:13; 1 Pita 2:16) Eda vakayagataka ga na noda galala meda lomani Jiova kina.\n21 Nida vakananuma vakatitobu na ivakavuvuli vakaivolatabu da qai muria sara, eda sa vulica meda vakayagataka noda “vakasama” da qai duavata kei na nona rai o Jiova. (Iperiu 5:14) Ena vakavulici kina noda lewaeloma ni dusimaki keda tiko qai vukei keda meda tiko ga ena loloma ni Kalou.\n^ para. 11 Era tukuna e levu na vuniwai ni dredre vei ira na daugunu mera lewa na levu ni ka era gunuva. Era vakatututaka na vuniwai mera sa kua sara ga ni gunu alakaolo.\n1 E ISOLISOLI NI KALOU NA LEWAELOMA\n‘Na veika era vakananuma e beitaki ira se vakadonui ira.’—Roma 2:14, 15\nSala cava e rawa ni veivuke kina na lewaeloma?\nSame 139:23, 24\nNa noda lewaeloma oya na noda rawa ni kila na ka vinaka kei na ka ca. E rawa ni vakaraitaka na ka dina e tiko e lomada kei na noda vakanananu.\n1 Samuela 24:5; Jope 27:6\nE rawa ni dusimaki keda ina ka vinaka da qai gole tani mai na ca. Ena beitaki keda nida vakatulewa cala se vakamarautaki keda nida vakatulewa vakayalomatua.\n2 VAKAVULICI NODA LEWAELOMA\n“E dau veivakaisini duadua ga na loma ni tamata qai rerevaki.”—Jeremaia 17:9\nNa cava e solia tu o Jiova me vakavulica noda lewaeloma?\nRoma 9:1; 1 Korinica 4:4\nE rawa ni cala noda lewaeloma ivalavala ca. E vinakati me dusimaki ena yalo tabu, sega ni ka ga eda vakila e lomada.\nIperiu 5:14; 1 Pita 3:16\nEda vulica ena iVolatabu na vakasama i Jiova, ni qori e rawa ni vukei keda meda kila na ka vinaka mai na ka ca, ena vukei keda tale ga meda vakavulica noda lewaeloma.\n3 E SEGA NI TAUTAUVATA NODA LEWAELOMA\n“Me kua ni dua e qara na ka e yaga ga vua, me qara tale ga na ka e yaga vei ira tale eso.”—1 Korinica 10:23, 24\nEda na doka vakacava nodra lewaeloma eso tale?\nRoma 15:1, 3\nE sega ni tautauvata na cakacaka ni noda lewaeloma. De vakatara nomu lewaeloma mo cakava e dua na ka e sega ni donu vua e dua tale.\n1 Korinica 10:31-33\nO Paula e kauaitaki ira vakalevu na mataveitacini, sega ni veika ga e baleti koya. E bibi cake vua na nodra rai sega ni ka e vinakata o koya.\nRoma 14:10, 19\nE solia vei keda o Jiova na lewaeloma meda lewai keda ga kina, sega ni so tale. Meda qarauna sara meda kua ni veivakalewai da qai togoraka nida donu.\n4 RAWA NI VUKEI KEDA O JIOVA ME VINAKA NODA LEWAELOMA\n‘Eda lomadei kina e matana ni uasivia na lomada na Kalou, e kila tale ga na ka kece.’—1 Joni 3:19, 20\nNa cava meda kua kina ni soro ke ora tiko ga na lomada ena cala makawa?\nSame 86:5; 1 Korinica 6:11\nE rawa ni ka mosimosi qori, e rawa tale ga nida nanuma nida sa tawayaga ni oti mada ga noda veivutuni. O na sega ni veisautaka rawa na ka sa yaco oti. Sa vosoti keda o Jiova, sa bokoci tale ga na ivalavala ca. Eda rawa ni savasava e matana.\nKalatia 6:2; 1 Pita 2:16\n“Na lawa i Karisito” e yavutaki ena ivakavuvuli vakaivolatabu sega ni lawa. Ke sega mada ga ni matata e dua na ka, me kua ni qara na lotu vaKarisito na sala me caka cala kina.\niMeli iMeli Me Vinaka Noda Lewaeloma Nida Qaravi Kalou\nVakamareqeta Nomu Galala ni Vakatulewa


WILIKA ENA VOSA Afrikaans Albanian Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Finnish French Georgian German Hungarian Indonesian Italian Kinyarwanda Lithuanian Norwegian Polish Portuguese (Portugal) Romanian Russian Serbian (Cyrillic) Serbian (Roman) Slovak Slovenian Spanish Spanish Sign Language Swahili Swedish Thai Ukrainian Yoruba vakaViti\nPORT-AU-PRINCE, Haiti—E vakavinavinakataka e dua na valenivolavola ni matanitu e Haiti, na nodra sasaga eso mera vukei ira e vakaleqai na yagodra. Na sasaga va qori a soli kina e dua na icocovi vei ira na iVakadinadina i Jiova. A vakayacori na kena soqo ena ika3 ni Tiseba, 2015, me veitaudonui kei na siga era dau nanumi kina e veiyasa i vuravura o ira e vakaleqai na yagodra. A tiko ena soqo qori o Evans Paul a paraiminisita tiko ena gauna ya, qai taura na icovi ena vukudra na iVakadinadina i Jiova na nodra gusunivosa o Daniel Lainé me vaka e taba toka e cake.\nNa icovi a soli vei ira na iVakadinadina ena ika3 ni Tiseba, 2015.\nE kaya na marama e iliuliu ni valenivolavola e qaravi ira na vakaleqai na yagodra e Haiti o Guerline Dardignac, ni “vakasakiti na veika e vakarautaka na isoqosoqo ni iVakadinadina i Jiova e Haiti me baleti ira e vakaleqai na yagodra. E kauaitaka na isoqosoqo na veika era gadreva o ira e vakaleqai na yagodra, me vaka na sala ena rawarawa kina na nodra veitosoyaki. E vakarawarawataka na veitaratara kei na vakayagataki ni iyaya vovou ni tuvanaki na soqoni kei na so tale na ka e vauca na sokalou ena vosa vagalu (vosa vagalu ni Merika). E vakarautaka tale ga na nodra ivola na mataboko kei na nodra vidio na galu.”\nNa icovi a soli vei ira na iVakadinadina ena 2013.\nQo na ikarua ni icovi e soli vei ira na iVakadinadina me baleta na nodra vukei ira e vakaleqai tu na yagodra. A soli vei ira na imatai ni icovi ena 2013, a kurei Haiti kina e dua na uneune vakaitamera. Era mate ena uneune e sivia na 222,000 na lewenivanua ra qai mavoa e rauta ni le 300,000. Qori e vakavuna me tubu ena 15 na pasede na kedra iwiliwili na lewenivanua e vakaleqai na yagodra. A soli na icovi vei ira na iVakadinadina nira vakarautaka ena nodra vanua ni sokalou e Cayes, Haiti, eso na ka ena vakarawarawataka nodra veitosoyaki o ira e vakaleqai na yagodra.\nE kaya o Daniel Lainé: “Na icovi qo e vakaraitaka na yaga ni neimami sasaga me keimami vukei ira e vakaleqai na yagodra. Keimami marau tale ga ni okata na veivuke va qori ena neimami cakacaka ni veivakavulici ena iVolatabu.”\niMeli iMeli Vakaicovitaki Ira na iVakadinadina na Matanitu o Haiti


E Veisautaka na Bula na iVolatabu | Kaukaua ni Vosa ni Kalou | JW.ORG\nKece E Veisautaka na Bula na iVolatabu Tukuna na ka Dina ena iVolatabu Rawati na iSausau Vakayalo Vosota na iTuvaki Dredre Yalodina Tiko ga Nira Vakatovolei\nRaica na sala e veisautaki ira kina e levu e veiyasa i vuravura na iVolatabu.\nUlutaga Ka Vou Ka Makawa\nVakainaki na Bula\nAu sa Qai Kunea na iYau Dina\nE mai kunea vakacava e dua na vakaitutu ni bisinisi ni tiko tale e dua na ka e uasivi mai na vutuniyau kei na ilavo?\nJuan Pablo Zermeño: E Vakainaki na Noqu Bula Niu Qaravi Jiova\nEna rawa ni tara na noda bula taucoko na noda vakalolomataki. E dredre na ituvaki e sotava o Juan Pablo ni se gone, ia e vakainaki na nona bula, e vakila na vakacegu kei na marau.\nJohny kei Gideon: Rau sa Mai Veitacini\nEso na vanua e tiki tu ni nodra bula e veisiga na veivakaduiduitaki. Raica na sala rau valuta kina qori e rua na tagane e Sauca Aferika.\nVakilai na Loloma e Dei, Sega na Veicati\nE ka ni sasaga toka me kua na veivakaduiduitaki. Ia raica mada qo nodrau veiyaloni e dua na Jiu, kei na dua na kai Palesitaina.\nUqeti au na iSaunitaro Vakaivolatabu e Matata Qai Dina\nKunea o Ernest Loedi na isaunitaro me baleta na bula. Na isaunitaro vakaivolatabu e rawa ni nuitaka kina o koya na veigauna se bera mai.\nDua na ka Nona Vukei Au o Jiova\nA vaqaseni o Crystal ni se gone. Ia na ka dina cava ena iVolatabu e vukei koya me veitokani kei na Kalou, me kila tale ga na inaki ni bula?\nAu Sega ni Maduataka Tale na Noqu Bula\nRaica mada nona dau beci koya o Israel Martínez, ia qo sa sega.\nJeson Senajonon: E Rogoci Au o Jiova\nDina ni didivara o Jeson, ia e sega ni vakataotaka qori nona bucina e dua na veiwekani talei kei na Kalou.\nKeirau sa Qai Duavata kei Ta\nRaica na vuna e vakayagataka kina o Renée na wainimategaga kei na gunu, kei na sala e tinia kina na bula qori.\nA mavoa vakacalaka o Julio qai nanuma ni sega ni kauai na Kalou. E veisautaka nona rai na Lako Yani 3:7.\nAu Dau Vakaliuci Au Ga\nE dau wili iVolatabu o Christof Bauer ena nona soko voli ena Wasa Atalanitika. Cava e vulica?\nAu Via Tarova na Veika Tawadodonu\nE lewena o Rafika e dua na ilawalawa era via tarova na veika tawadodonu. Ia sa qai vulica ena iVolatabu ni na kauta mai na vakacegu kei na lewadodonu na Matanitu ni Kalou.\n“Au sa Qai Kila ni Sega ni Noqu iTavi Meu Veisautaka na iTuvaki ni Vuravura Qo”\nE vukei Jukka vakacava na iVolatabu me kila ni Matanitu ga ni Kalou ena veisautaka na ituvaki ni vuravura qo?\nVeisau na Vakabauta\n“E Levu Noqu Taro, Sega Soti na iVakamacala”\nE vakadeitaka vakacava o Mario e dua na italatala ni lotu, nira vakavulica tiko na ka dina vakaivolatabu na iVakadinadina i Jiova?\nNoqu Taro Kece e Saumi ena iVolatabu!\nIsolina Lamela a sista ni lotu Katolika, a dua tale ga na Kominisi, ia na ka e saga qori e yalolailai ga kina. A sotavi ira na iVakadinadina i Jiova, ra qai vukei koya me kila na inaki ni bula e volai ena iVolatabu.\nRau Kunea na “Mataniciva Saulevu”\nDuidui na sala rau kune kina o Mary kei Björn na ka dina me baleta na Matanitu ni Kalou. E veisautaka vakacava qori na nodrau bula?\nAu Sega ni Via Lewena e Dua na Lotu\nE via vakabauta o Tom na Kalou, ia e sega ni taleitaka na ka e cakava tiko na lotu e lewena kei na kena ivakarau. Sala cava e vukei koya kina na iVolatabu me kunea na inuinui dina?\n“Sega ni Guilecavi au o Jiova”\nNa marama daulotu qo sa qai kunea na isau vakaivolatabu ni nona taro me baleta na vuna eda mate kina kei na kedra ituvaki na mate. Wilika se veisautaki koya vakacava na ka dina.\n“A Dau Vinakata tu Meu Dua na Bete”\nNi se gone, a vinakata tu o Roberto Pacheco me dua na bete ni Katolika. Raica mada na ka e veisautaka na nona bula.\n“Erau Vinakata Meu Vakadeitaka ga Vakataki au na ka Dina”\nA vinakata o Luis Alifonso me dua na daukaulotu ni Momani. A veisautaka vakacava na nona isausau kei na nona bula na nona vulica na iVolatabu?\nWainimate Gaga kei na Alakaolo\n“Au sa Sega ni Bobula Tale ena iValavala Voravora”\nNa imatai ni siga e gole kina i cakacaka o Michael Kuenzle , e tarogi koya sara e dua rau cakacaka vata: “O nanuma ni vakavuna na Kalou na veika rarawa e yaco tiko e vuravura?” Na taro qori e veisautaka sara ga vakadua nona ivakarau ni bula.\nCa Noqu iVakarau ni Bula\nA toki o Solomone i Merika, ni nanuma ena vinaka kina nona bula. Ia e tekivu vakayagataka vakasivia na wainimate gaga, tini sara e valeniveivesu. Cava e vukei koya me vakavinakataka nona ivakarau ni bula?\nNoqu Vale tu ga na Gaunisala\nNona bobula ina wainimate gaga kei na alakaolo o Antonio e vakavuna me sega ni vakainaki nona bula. A veisau vakacava nona rai?\nWilika e dua na itukutuku ena iVolatabu o Joseph Ehrenbogen e veisautaka sara ga nona bula.\n“Au Liaca ni Dodonu Meu Veisautaka Noqu iVakarau ni Bula”\nWilika na sala e muria kina na ivakavuvuli vakaivolatabu e dua na turaga me veisautaka kina nona ivakarau ni bula kei na nona rai me rawa ni vakamarautaka na Kalou.\nBasulawa kei na iTovo Kaukaua\n“Au Vakila e Levu na Mosi Niu Basulawa Qai Lomana Vakalevu na iLavo”\nNi sere mai valeniveivesu o Artan, e vakadinadinataka na ka e tukuna na iVolatabu me baleta na lomani ni ilavo.\n“Au Kelia Tiko ga Noqu iBulubulu”\nCava e veisautaka nona bula na tagane a lewena tu e dua na ilawalawa voravora e El Salvador?\nSa Veisau na Noqu Rai\nA vulica o Sobantu na iVolatabu, e veisautaka tale ga na nona itovo voravora. Qo sa dau sikovi ira na tiko tikivi koya me wasea vei ira na vuravura vou sa na sega kina na basulawa, kei ira na ilala dauvakatubuca.\nAu Dau Yalokatakata\nE vakabauta e dua e dau vakailala ca tu e liu ni veisautaki koya rawa ga na iVolatabu. Sa vinaka ena gauna qo nona veiwekani kei na Kalou\nNa cava e uqeta e dua na turaga voravora mai Mexico me veisautaka nona itovo?\nMe Soli Tale Mada Vei Au e Dua na Yabaki ni Vakacegu kei na Marau\nE uqeti Alain Broggio vakalevu na 1 Joni 1:9.\nAu Nanuma ni sa Bula Vinaka Duadua ga Qo\nEna dua ga na gauna a guta kina o Pawel Pyzara na ivalavala voravora, wainimate gaga, me vakaivola tale ga ena lawa. A qai veisau nona bula ena gauna a tekivutaka kina na veibuturaki kei na walu na tagane.\nTorosobu Noqu iVakarau ni Bula\nDau voravora nona ivalavala o Stephen McDowell ni cudru, ia e veisautaka sara ga nona bula nona sega ni beitaki ena dua na laba.\nAu Vulica ni Yalololoma Qai Dau Veivosoti o Jiova\nE vaka na wainimategaga vei Normand Pelletier nona dau lawakitaki ira na tamata. Ia e luluvu ena nona wilika e dua ga na tikinivolatabu.\nSaga Meu Tarova na iValavala Tawadodonu kei na iTovo Voravora\nAntoine Touma e Daukarate, ia e veisautaki koya na 1 Timoci 4:8\nAu Kau Dakai ena Vanua Kece Au Gole Kina\nA lewena tu o Annunziato Lugarà e dua na ilawalawa voravora, ia e veisautaka nona bula na nona gole ena Kingdom Hall.\nQito, iVakatagi, ka ni Veivakamarautaki\nA rawaka vinaka qai dua na daunivakatagi rogo o Stéphane ni se cauravou. E nanuma ni sa marautaka tu na bula, ia e galili qai sega ni vakainaki nona bula.\nNoqu iCocovi Vinaka Duadua\nNa cava e uqeta e dua na kenadau ena qito tenisi me italatala ni vosa ni Kalou, na iVolatabu?\n“Au Dau Karate”\nA tarogi nona itokani ena dua na gauna o Erwin Lamsfus, “O bau vakasamataka tu se cava na inaki noda bula?” E veisautaka sara ga na nona bula na isau ni taro qori.\nA vorata vakacava e dua na turaga na sara iyaloyalo vakasisila qai vakila na lomavakacegu?